република србија

народна скупштина

Дванаесто ванредно заседањe

6. јул 2015. године

(Други дан рада)

(Седница је почела у 10.05 часова. Седници председава Игор Бечић, потпредседник Народне скупштине.)

\*

\* \*

ПРЕДСЕДАВАЈУЋИ: Поштоване даме и господо народни посланици, настављамо рад седнице Дванаестог ванредног заседања Народне Скупштине Републике Србије у 2015. години.

На основу службене евиденције о броју присутности народних посланика констатујем да седници присуствује 95 народних посланика.

Ради утврђивања броја народних посланика присутних у сали, молим народне посланике да убаце своје идентификационе картице у посланичке јединице електронског система за гласање.

Констатујем да је применом електронског система за гласање утврђено да је у сали присутно 85 народних посланика, односно да су присутна најмање 84 народна посланика и да постоје услови за рад Народне скупштине.

Обавештавам вас да су спречени да седници присуствују следећи народни посланици**:** др Дијана Вукомановић, Јована Јовановић и Гордана Чомић.

Прелазимо на 2. тачку дневног реда – Предлога закона о потврђивању споразума између држава чланица Северноатлантског уговора и осталих држава учесница у партнерству за мир, о статусу њихових снага са додатним протоколом Споразум између држава чланица Северноатлантског уговора и осталих држава чланица у партнерству за мир, о статусу њихових снага у наредном додатном протоколу Споразум између држава чланица Северноатлантског уговора и осталих држава учесница у партнерству за мир и у статусу њихових снага (јединствени претрес)

Сагласно члану 90. став 1. Пословника Народне скупштине обавештавам вас да сам позвао да данашњој седници присуствују Братислав Гашић, министар одбране, Зоран Ђорђевић, државни секретар у Министарству одбране и капетан бојног брода Милан Коњиковац, начелник Управе за међународну бојну сарадњу у Министарству одбране.

Пре отварања јединственог претреса подсећам вас да према члану 170, а сходно члану 97. Пословника Народне скупштине укупно време расправе за посланичке групе износи пет часова и да се ово време распоређује на посланичке групе сразмерно броју народних посланика чланова посланичке групе.

Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

Сагласно члану 170. Пословника Народне скупштине отварам јединствени претрес о Предлогу закона.

Да ли представник предлагача Братислав Гашић, министар одбране, жели реч?

Да, изволите, реч има министар одбране Братислав Гашић.

БРАТИСЛАВ ГАШИЋ: Господине председавајући, даме и господо народни посланици, пред вама је Предлог закона о потврђивању споразума између држава чланица Северноатлантског уговора и осталих држава учесница у Партнерству за мир, о статусу њихових снага са Додатним протоколом Споразума и Наредним додатним протоколом Споразума, који је потписан у Вашингтону 27. јануара 2014. године.

Након позива Републици Србији да приступи Програму Партнерству за мир, на Самиту НАТО у Риги, децембра 2006. године, сарадња Републике Србије са НАТО реализује се под окриљем Партнерства за мир, а у складу са Резолуцијом Народне скупштине о заштити суверенитета, територијалног интегритета и уставног поретка из децембра 2007. године.

После формалног пријема, односно потписивања оквирног документа 14. децембра 2006. године, 5. септембра 2007. године, предат је презентациони документ којим је предвиђена сарадња Републике Србије са НАТО, кроз скоро све успостављене механизме сарадње.

С тим у вези, може се закључити да је сарадња Републике Србије са НАТО, под окриљем Програма Партнерства за мир, интензивна и садржајна, а Споразум између држава чланица Северноатлантског уговора и осталих држава учесница у Програму Партнерства за мир, о статусу њихових снага, такозваног СОФА Партнерству за мир, Споразума, са додатним протоколима чије се потврђивање предлаже, представља основни механизам за дефинисање привилегија, ангажовања и имунитета припадника снага једне државе чланице СОФА Партнерства за мир Споразума, на територији друге државе чланице тог споразума.

Пуна примена СОФА Партнерства за мир Споразума, омогућава несметану војну сарадњу, а пре свега у погледу припреме и реализације војних вежби и изградње потребних капацитета за ангажовање у мултинационалним операцијама.

Ангажовање у појединим механизмима, успостављени под окриљем Програма Партнерства за мир, као и транзита војних снага кроз територију држава потписница и обезбеђење потребне логистичке подршке од стране државе домаћина.

Приступање СОФА Партнерству за мир Споразума представља један од приоритета Републике Србије у процесу ангажовања у Програму Партнерства за мир, управо из разлога, што досадашња пракса указује да овај споразум заједно са Споразумом између Владе Републике Србије и НАТО, који се односи на безбедносне информације, закључен у Бриселу 2008. године, омогућава оптимални обим сарадње са НАТО, усмерен на подршку реформи система одбране и достизања интероперабилности Војске Србије за ангажовање у мултинационалним операцијама.

Чланице СОФА Партнерства за мир Споразума су државе чланице Програма Партнерства за мир, а основни циљ је омогућавање свих њених приступницама да директно примењују одредбе споразума између чланица Северноатлантског уговора о статусу њихових снага, потписаног у Лондону 19. јуна 1951. године.

С тим у вези напомињемо да је Република Србије, као и већи део држава чланица овог споразума, током потписивања СОФА Партнерства за мир Споразума, а сагласно закључку Владе од 6. децембра 2012. године, предала депотизару, односно Влади САД, резерве на члан 7. Споразума између чланица Северноатлантског уговора о статусу њихових снага. Наведене резерве се односе на немогућност прихватања и примене надлежности војних органа Државе пошиљаоца, на територији Републике Србије, у случају дисциплинске, односно кривичне одговорности, а у складу са чланом 7. Споразума између држава чланица Северноатлантског уговора о статусу њихових снага.

Предавање лица, односно могућност вршења кривичне јурисдикције над припадницима снага, односно цивилне компоненте или издржаваних лица од стране надлежних органа Државе пошиљаоца, под условом да је за извршење дела Држава пошиљалац неће изрећи смртну казну.

Сам Закон о потврђивању СОФА Партнерства за мир Споразума је у складу са Законом о закључивању и извршавању међународних уговора, као и Бечке конвенције о уговорном праву.

Своје излагање желим да закључим чињеницом да је Република Србија међу последњим државама која је приступила разматраном споразуму. Иначе, СОФА Партнерство за мир Споразум поред 28 чланица НАТО приступило је и 16 партнерских држава. Међу њима су Руска Федерација, Украјина, БиХ, Македонија и Црна Гора.

Господине председавајући, даме и господо народни посланици, имајући наведено у виду, предлажем да Народна скупштина изгласа закон којим се потврђује Споразум између држава чланица Северноатлантског уговора и осталих држава учесница у Партнерству за мир, о статусу њихових снага са Додатим протоколом споразума и Наредним додатим протоколом споразума. Захваљујем на пажњи.

ПРЕДСЕДАВАЈУЋИ: Захваљујем, господине министре.

Да ли известиоци надлежних одбора желе реч?

Господине Богдановићу?

(Горан Богдановић: Јављам се по…)

Нисмо још дошли до тог дела. Захваљујем.

Да ли председници односно, представници посланичких група желе реч? (Да.)

Реч има народни посланик Александар Чотрић.

Изволите, господине Чотрићу.

АЛЕКСАНДАР ЧОТРИЋ: Хвала, господине председавајући.

Поштовани господине министре, поштовани представници Министарства одбране, даме и господо народни посланици, Посланичка група СПО-ДХСС гласаће у дану за гласање за потврђивање Споразума наше земље са НАТО и сматрамо да је сада и прави тренутак да се отвори расправа о евентуалном чланству наше земље у овом, не само војном, већ и политичком савезу, јер СПО сматра да у оквиру најављене реформе политичког система у нашој земљи о овој теми треба разговарати рационално, промишљено, озбиљно, прагматично, без обзира на емоције, без обзира на сећања, која ће заувек остати, на 1999. годину, на неправедну, незакониту интервенцију НАТО против тадашње СРЈ.

Сећамо се добро жртава, огромног материјалног разарања, али не можемо да живимо вечито у прошлости. На то нас упућује и наша историја и процес помирења са земљама са којима смо некада имали конфликте, а данас имамо добре односе. На то нас упућују и примери других земаља које данас без обзира на своју прошлост и бројне сукобе сарађују пре свега у оквиру ЕУ и овог војнополитичког савеза.

С обзиром на то да је главни спољнополитички циљ наше земље улазак Србије у НАТО, у ЕУ, сматрамо да не треба раздвајати та два питања, јер већина земаља које се налазе у НАТО истовремено јесу и чланице ЕУ.

Да ли то значи да треба да третирамо сваку од тих земаља другачије као чланицу ЕУ, другачије као чланицу НАТО? То се посебно односи на водеће земље ЕУ. Јер, нелогично је да су нам, рецимо, Немачка, Француска, Велика Британија, Италија или земље које ми сматрамо пријатељским попут Грчке, Румуније, Словачке или Чешке пријатељске ако су чланице ЕУ, а нису то ако су чланице НАТО.

Као што сам рекао, НАТО није само војни, већ и политички савез и све бивше земље централне и источне Европе пре него што су се придружиле ЕУ, учланиле су се у НАТО. Земље бивше Југославије попут Словеније и Хрватске, или наших суседа као што су Мађарска, Бугарска и Румунија су најпре постале чланице НАТО, то је било предворје за улазак у Европску унију.

Дакле, морамо да погледамо чињенице, статистичке податке који говоре да од тренутка када су те земље постале чланице НАТО повећана је и економска и политичка унутрашња стабилност тих земаља, њихов међународни положај је учвршћен. Дошло је до знатно већег прилива страних инвестиција, раста друштвеног производа, до извоза из тих земаља, до смањења инфлације. То је омогућило и вишу стопу запослености, самим тим и веће зараде и пензије, односно оно што је главни циљ сваке економије, а то је осетно побољшање животног стандарда становништва.

Ми у СПО сматрамо да приступање овом западном савезу колективне безбедности би требало да буде циљ Србије, гледајући и на ситуацију у нашем окружењу.

Црна Гора и Македонија су јасно прокламовале своје спољнополитичке циљеве, улазак у НАТО, а као што видимо, НАТО одавно није табу-тема ни у суседној БиХ, па и председник Републике Српске, господин Милорад Додик, све чешће најављује да се неће противити уласку БиХ у НАТО.

Оно што нам је још посебно значајно, јесте да би наша земља много лакше испунила критеријуме за улазак у НАТО, него у ЕУ и то би нам омогућило и пуноправно чланство брже и под лакшим околностима у ЕУ.

Ако будемо истрајавали на самопроглашеној војној неутралности ми ризикујемо да постанемо пусто острво у овом делу Европе, с обзиром на амбиције наших суседа, с обзиром на то да су неке од земаља региона већ одавно или раније постале чланице НАТО и сматрамо да нису у праву они заговорници такозване „војне неутралности“, с обзиром на то да се она не постиже скупштинским декларацијама, већ међународним признањем.

Наравно да би то био одговор и свима онима који се залажу за то да се поново упуштамо у војне авантуре, да поново „побеђујемо“ НАТО, а заправо видели смо шта нам је донело сукобљавање са међународном заједницом, шта нам је донело сукобљавање са НАТО, да смо заправо губили територије и становништво, да је долазило до економског девастирања, да је велики број људи напустио нашу земљу због свега тога. Време је да се прекине тај низ конфронтација, да Србија оснажи своје позиције у Партнерству за мир, да потписивањем оваквих споразума градимо мостове сарадње и пријатељства и са окружењем и са војним савезима.

То наравно нипошто и ни у чему не искључује сарадњу и са нашим другим традиционалним савезницима, са земљама са којима смо у прошлости и сада, такође, имали добре политичке и војне, као и економске односе.

Хтео бих да кажем нешто и о онима који сматрају да бисмо тиме „издали“ или „изневерили“ Руску Федерацију. Хоћу да кажем да би евентуалним уласком наше земље у НАТО Русија добила само једног пријатеља више, једног савезника више у НАТО, а нипошто не противника.

Као што је министар рекао у свом обраћању – и Русија је потписница ових споразума које ћемо ми ратификовати. Осим тога, НАТО и Русија су још 1997. године у Бриселу потписали споразум, којим су своје свестране односе институционализовали и обавезали се, како стоји у том уговору, на међусобну сарадњу у циљу стварања стабилног, безбедног, неподељеног континента на основима партнерства и заједничког интереса.

Наравно да и нас треба да руководе, пре свега, наши национални и државни интереси, а онда наравно и заједнички.

Још само да кажем да је то партнерство НАТО-Русија 2002. године ојачано и стварањем савета Русија-НАТО. Србија све и када би хтела да буде чланица Евроазијске уније и одговарајућих система колективне безбедности, који се темеље на овим принципима, то не би могла да буде. То је недвосмислено потврдио и сам председник Руске Федерације, Владимир Путин, у разговору са нашим министром спољних послова, када је рекао да Србију и Русију деле хиљаде километара и да, заправо, не постоји копнена граница и да нас све то упућује на неке друге облике сарадње. Између нас се налазе земље НАТО-а које могу у сваком тренутку да затворе копнене пролазе, небо изнад своје територије и да све то што бисмо евентуално потписали са Русијом остане само мртво слово на папиру.

С друге стране, ми не смемо да ризикујемо да останемо пусто острво у овом делу Европе, с обзиром на то да ће Црна Гора већ следеће године највероватније да постане пуноправна чланица НАТО-а, да од наших суседа то јесу већ, са источне стране, и Бугарска и Румунија и Мађарска и Хрватска и Албанија.

Хоћу да истакнем да, без обзира на овај актуелни конфликт између Украјине, Русије и њених западних партнера, даљи развој ситуације у свету, претње миру, тероризам, нови безбедносни изазови, потреба да се очувају демократија, поштовање људских права, политичка, идеолошка, верска и национална различитост, дакле, у овом делу света, заиста упућују на сарадњу Русију и НАТО, наравно и нас. Ми сматрамо да су за улазак у НАТО и људи који су највише заинтересовани за тај облик придруживања наше земље овом војном и политичком савезу, а то су представници Војске Србије, официри, који знају све предности шта би Србија добила том сарадњом.

Србија од 2000. године веома успешно сарађује са структурама НАТО-а и кроз ову сарадњу наша војска је практично већ прихватила стандарде НАТО-а, што је резултирало и потписивањем, ипак, Споразума који је Србију у овом аспекту изједначио са свим чланицама Алијансе.

Уласком у НАТО Србија ће моћи да учествује у доношењу најважнијих политичко-безбедносних одлука данашњег света. То нам пружа прилику да равноправно седимо за столом са осталим представницима НАТО-а, а истаћи ћу да је чак 28 земаља у овом тренутку у НАТО, с тенденцијом да се тај број повећа. Подсетићу још да су у Партнерству за мир са НАТО-ом осим наше земље, осим Русије, чак, и 11 земаља бившег Совјетског Савеза.

Време је да изађемо из тог периода када су други о нама одлучивали и да ми седимо равноправно за столом са осталим војним и политичким факторима, јер у Северноатлантском савезу и телу које доноси најважније одлуке, а које се зове Северноатлантски савет, нема гласања. Дакле, ту се одлуке не доносе већином. Одлуке се доносе сагласношћу свих земаља чланица, дакле, консензусом. Не може да буде донета ниједна одлука која не обавезује земљу која за ту одлуку није гласала. То омогућава свакој чланици Савеза да задржи потпуну сувереност и одговорност при доношењу сопствених одлука, што је за нас изузетно важно.

Мислим да нема никакве сумње да је будућност Србије у природном и логичном окружењу – Европска унија и НАТО. Ми смо у овом парламенту сагласни да је наш главни спољнополитички циљ да постанемо земља чланица ЕУ. Дакле, нема странке која се за то не залаже. За то је и већина грађана Србије. Ако је то тако, ако је већина земаља ЕУ истовремено у НАТО-у, сматрамо да би требало тежити и учлањењу у овај савез. На то нас упућује и наша прошлост, јер је Србија, рецимо, у другој половини 19. века, почетком 20. века, највећи могући напредак на политичком, на уставном, законодавном, дипломатском, привредном, војном, научном, техничком, било којем пољу, постигла управо угледањем на западне земље, сарадњом са њима. До почетка 90-их година Србија, или тадашња Југославија, са САД, са Француском, са Великом Британијом, са већином западних земаља није имала конфликте, није имала сукобе. Напротив, били смо савезници у оба светска рата.

Зато би требало да се подсетимо и још неких чињеница из наше прошлости, а то је да је Србија, рецимо, после 400 година стекла независност на Берлинском конгресу 1878. године, управо уз подршку западних земаља, које су нам признале и територијално проширење и независност и заправо примиле Србију у породицу европских народа. Тако се Србија вратила на мапу Европе, стекла независност, међународно признање. Савезништво са земљама Запада нама је управо омогућило да победоносно окончамо и балканске и светске ратове и да заправо 1918. године, стварањем Краљевине Срба, Хрвата и Словенаца, по први пут у историји, практично, сви Јужни Словени, па самим тим и Срби, буду у једној држави.

Ово су само неки, а заправо бројни су разлози због којих ће Посланичка група СПО-ДХСС да подржи Споразум који се налази на дневном реду нашег парламента. Хвала.

ПРЕДСЕДАВАЈУЋИ: Захваљујем.

Реч има министар Братислав Гашић.

БРАТИСЛАВ ГАШИЋ: Господине Чотрићу, прво, потписивање овог споразума не значи никакав улазак у НАТО, како сте ви то рекли, нити приближавање НАТО-у. Србија је војно неутрална. Србија жели да гради своја партнерства и пријатељства и на Истоку и на Западу.

Споменули сте мало пре неке државе: Аустрија, Шведска, Финска, оне су у Партнерству за мир, чланице ЕУ, а нису чланице НАТО-а.

И оно што је битно на старту да кажемо јесте да ћемо овим споразумом Војсци Србије битно олакшати организацију, одлазак у мировне мисије, организацију нових војних вежби, тако да, ја вас разумем, али ово је само споразум којим ћемо ми битно олакшати наше функционисање и низ других погодности које ће Војска Србије овим споразумом да има у наредном периоду. Захваљујем.

ПРЕДСЕДАВАЈУЋИ: Захваљујем.

Реч има народни посланик др Владимир Маринковић, овлашћени представник посланичке групе. Изволите, докторе Маринковићу.

ВЛАДИМИР МАРИНКОВИЋ: Захваљујем. Уважени председавајући, поштовани министре са својим тимом, даме и господо народни посланици, овај споразум о којем данас разговарамо иде у прилог стратешком циљу који је дефинисала Влада Републике Србије, наравно, и наш парламент, а то су европске интеграције и то је регионална сарадња.

И ви сте малопре јако добро и концизно објаснили у ком правцу иде и који су то бенефити за нашу земљу. Сложио бих се ту са вама и само бих додао да овај споразум иде у прилог обезбеђивању владавине права, сигурности наших граница, повољног амбијента, повољног окружења за стране инвестиције, борби против криминала и корупције, која ће бити и која је и до сада била јако тешка и за коју, у сваком случају, немамо довољно економских ресурса, али ни других ресурса да изнесемо сами. Зато су нам потребни пријатељи, зато су нам потребни партнери, као што сте малопре лепо рекли, да, наши пријатељи из НАТО Алијансе, али и пријатељи из свих других земаља партнера са којима наша војска и наша држава сарађују.

У сваком случају, овај споразум ће допринети томе и дозволиће нам да модернизујемо своју војску по нижој цени, да се боримо против криминала и корупције и да убедимо стране инвеститоре да је њихов новац сигуран у Србији. Чак и да овај споразум иде у прилог томе да се приближавамо НАТО Алијанси, ја, лично, као посланик СДПС не бих имао ништа против тога, јер сматрам да бисмо поред војних, поред безбедоносних бенефита, имали и економске бенефите, бенефите који се тичу јавне дипломатије и генерално бољег позиционирања наше државе у свету.

Слажем се са тим и подржавам вас у томе што сте јако добро препознали до 2012. године, када је овај споразум потписан, да сте одмах после потписивања ИПАП-а кренули у извршење Акционог плана који је дефинисан ИПАП-у и веома брзо после тога смо кренули у реализацију, разговор и дискусију у парламенту, по питању овог споразума.

Оно што јесте чињеница, уважени министре и даме и господо народни посланици, то је следећа, најновија истраживања говоре о томе и мислим да је то једно озбиљно питање за дискусију у нашем парламенту, али и у стручној јавности, да је 2012. године, по истраживању, чак 58% наших грађана сматрало да земља као што је Србија, земља у оваквом регионалном окружењу, не може се добро и квалитетно развијати без присаједињења, односно без чланства у некој врсти безбедносне и економске интеграције. Данас је то, господине министре, по најновијем истраживању, које је рађено крајем 2014. године, 67% и у складу, вероватно са јавним мњењем и њиховим мишљењем и ставовима, Влада Републике Србије и ви лично радите на томе да све ове бенефите, које можемо да имамо кроз ове споразуме, реализујемо. На крају крајева, 58% наших грађана на питање куда би се исељавало када би морали то да ураде, које су то земље, то су земље ЕУ 58%, дакле, земље које су чланице НАТО, и САД 12%. Када је у питању Руска Федерација тај проценат изјашњавања је 3%.

Дакле, да разјаснимо, питање ИПАП-а, ви сте то више пута објашњавали, не тиче се само безбедности, већ се тиче и реформе правосуђа, тиче се унапређивања људских и мањинских права, инвестиција, стабилности у региону, а сам премијер је дефинисао као свој стратешки циљ, регионално повезивање и регионалну сарадњу.

На крају, мислим да је регионална безбедност и регионално повезивање у безбедносном сектору оно што ће дефинисати развој и наше земље и нашег региона у будућности. Без заједничке политике, без конкретне и квалитетне сарадње на пољу безбедности између свих држава Западног Балкана, не можемо размишљати ни о новим инвестицијама, али ни о сублимацији наших ресурса и наших потенцијала и наступу наших компанија на трећим тржиштима, а и нашем успеху у оквиру тог посла.

Оно што је, рецимо, Шведска дефинисала, која је малопре помињана, кроз бенефите ИПАП споразума, овог споразума о којем данас говоримо, јесте попуњавање одређених рупа у безбедносном систему, али и велика уштеда када су у питању трошкови. То је пример заједничког патролирања водама, то је заједничка борба против сајбер криминала и, оно што је за грађане Републике Србије најбитније, сваки овај споразум, свака врста оваквог приближавања доводи до тога да ми умањимо трошкове за безбедност или да их поделимо са нашим пријатељима и партнерима из „Партнерства за мир“ и НАТО Алијансе и на тај начин ће нам остати више новца за образовање, више новца за пензионере, и на тај начин Влада Републике Србије може да води социјално одговорну политику која је једно од главних опредељења у оквиру економског развоја или укупног друштвеног развоја наше земље. Када може Шведска да има те бенефите, када је она била спремна да то уради, мислим да за Србију то не треба да буде неко велико питање и сматрам да ћемо у овом парламенту имати, око овог питања, консензус, јер не видим да било ко од колега има неке велике примедбе на ову врсту споразума и на приближавање и партнерство са НАТО савезом.

Оно што је исто тако јако важно, а чему ће овај споразум допринети, јесте борба против тероризма, контрола наоружања и борба против сајбер криминала. У сваком случају, данас живимо у једном глобалном, веома тешком окружењу које је угрожено од стране разних терористичких група. Имамо на великој површини Леванта, готово целог, на Блиском Истоку, ратна дејства, на 300 км од Европе у Либији, у Бенгазију, цео тај део обале Либије контролише исламска држава и на 300 км је од Европе и наравно да је природно и наравно да треба да помогнемо нашим пријатељима и партнерима из САД у борби против ове пошасти.

Овај споразум је један од тих аспеката пружања логистике и могућности да та наша сарадња буде боља, али и да ова борба буде што краћа, што ефикаснија на рачун и на добробит грађана, не само Блиског Истока, него и грађана целе Европе и целог света. Драго ми је да сте то препознали. Драго ми је да имате и да дефинишете веома ефикасне и праве потезе када је то у питању, јер безбедносни сектор је нешто што одређује све друге политике. Без безбедности, без осигурања, стабилности у тој области, нема ни политичке стабилности, нема економске стабилности, а према томе нема ни предуслова за благостање грађана наше земље.

Морам да напоменем да би на овај начин наш систем одбране био интероперабилнији, савременији, био би ефикаснији. Основаћемо, колико имам информацију, регионални центар за националне и регионалне потребе. Имаћемо могућност за научну сарадњу, системе за управљање кризама и планирање у ванредним ситуацијама, што је веома важно за економску и безбедносну политику наше земље.

Завршићу са оним што јесте питање свих питања када говоримо о безбедности, а то је енергетска безбедност. Подржавам и похвалићу напоре самог премијера, министра енергетике, али и целе Владе када је у питању енергетска безбедност, диверзификација енергетске политике. То је нешто што морамо да урадимо и мислим да ће састанци и комуникација коју је премијер имао у САД, са највишим званичницима, почевши од главних доносиоца одлука, као што је Сузан Рајс, као што је Викторија Нуланд, конгресмен Елиот Енгел, сенатор Џон Мекејн, уродити плодом да договори са компанијама, као што су „Фрипорт“ и друге, могу да доведу до тога да у наредних неколико година можемо да обезбедимо снабдевање гасом из САД преко терминала у Крку, што ће после 2019. године на један добар и квалитетан начин обезбедити енергетску стабилност и енергетску безбедност нашој земљи.

Наравно, морам да поменем и напоре „Џенерал електрика“ и других америчких компанија које доста инвестирају овде и које имају један потпуно отворен простор и пружену руку када су у питању обновљиви извори енергије, јер наши потенцијали могу да резултирају на крају са тим да преко 30% наших потреба за енергијом могу да се црпе из тих обновљивих извора енергије. Мислим да тај трећи стуб сарадње са САД и те како морамо да искористимо, поред сарадње у области безбедности, инвестиција. То је наравно енергетика, као и да урадимо све како бисмо имали енергетску диверзификацију, енергетску безбедност и како бисмо имали најбоље компаније које раде овде и које доносе нове технологије, које доносе нова знања и да на тај начин обезбедимо предуслове за економску стабилност наше земље, али и оно што је најбитније енергетску безбедност за све наше грађане.

На крају крајева, у вези тога и у оквиру те области ће се показати колико су владе држава способне и спремне да обезбеде у 21. веку услове за благостање, економски развој и ново запошљавање, а безбедност, посебно енергетска безбедност су главни предуслови за то.

Хвала још једном на свим овим стварима које радите. Имате пуну подршку СДПС, подржаваћемо и даље ову политику која иде у прилог политичкој стабилности, безбедности, привлачењу страних инвестиција у нашу земљу. Хвала. (Аплаудирање.)

ПРЕДСЕДАВАЈУЋИ: Захваљујем.

Реч има народни посланик Дубравка Филиповски, овлашћени представник посланичке групе.

Изволите, госпођо Филиповски.

ДУБРАВКА ФИЛИПОВСКИ: Захваљујем, председавајући.

Господине министре, СОФА Споразум је велики искорак у активностима Србије у оквиру „Партнерства за мир“, као што сте рекли потписале су га 28 земаља чланица НАТО-а и 14 земаља које су у „Партнерству“, између осталог, и Србија и БиХ и Русија.

Све могућности сарадње које имамо у оквиру „Партнерства за мир“ треба да искористимо. Србија је овај споразум потписала још у јануару 2014. године, али га не примењује и због тога се суочава са бројним тешкоћама приликом реализације појединих активности са државама учесницама овог програма које се, пре свега, односе на ангажовање наше војске у концепту подизања функционалних и оперативних способности за учешће у мултинационалним операцијама, па су у томе и разлози за његово доношење по хитном поступку.

Зашто је важан овај споразум? Важан је зато што ће се њиме омогућити несметана војна сарадња међу земљама потписницама Споразума, пре свега у погледу припреме и реализације војних вежби. Важан је због тога што ће се њиме омогућити изградња потребних капацитета за ангажовање наше војске у мултинационалним операцијама и важан је због тога што овај споразум омогућава постављење официра Војске Србије на позиције штабних елемената партнерства, што представља значајан вид сарадње у оквиру наведеног програма.

Као чланица сталне делегације Србије у парламентарној скупштини НАТО-а могу да кажем да се слика Србије у свету мења, што се може видети и на нашим скуповима које имамо два пута годишње. Пре свега захваљујући реформским процесима, у свим сегментима друштва, земље међународне заједнице препознају Србију као земљу која је стуб регионалне стабилности и која доприноси очувању стабилности на Западном Балкану. Таква консултативна одлука Србије у региону доприноси константном јачању међународног поверења у Србију.

Оно што је веома важно, Србија жели да буде поуздан, предвидив партнер Алијансе у оквиру „Партнерства за мир“, у циљу заједничког очувања мира и стабилности у региону и истовремено у томе види простор за даљу сарадњу у оквиру „Партнерства за мир“.

Веома је важно што НАТО поштује специфичности Србије, у односу на све друге чланице и партнере Алијансе, док Србија препознаје важност и улогу коју НАТО има у систему регионалне безбедности, посебно улогу коју има у вези са очувањем безбедности Срба на Косову и Метохији, чији је гарант управо НАТО.

Србија је војно неутрална и не тежи ка чланству у НАТО, али види простор за даље унапређење сарадње у оквиру расположивих механизама „Партнерства за мир“. Зато сматрам да је у овој расправи данас о СОФА Споразуму важно да због грађана Србије истакнем и неколико важних информација о којима, по мом мишљењу, треба да се јавно говори, посебно када су овакви закони на дневном реду у парламенту.

Србија је закључила три споразума са НАТО, Споразум о безбедности информација, Уговор о усвајању НАТО кодификационог система и СОФА Споразум о којем данас дискутујемо. Поред тога, успостављено је војно представништво Републике Србије при мисији НАТО, као и НАТО војна канцеларија за везу у Београду. Наша сарадња са Алијансом допринела је и поновном отварању горњег слоја ваздушног простора изнад КиМ и мислим да је то веома важно за нормализацију читавог ваздушног простора.

Сарадња Министарства одбране и Војске Србије са НАТО одвија се кроз неколико механизама, пре свега у Програму „Партнерства за мир“, али имамо и индивидуални програм партнерства и сарадње, процес планирања и прегледа, концепт оперативних способности, програм за унапређење образовног процеса из области одбране и програм за изградњу интегритета војске Србије.

Усвајање Индивидуалног акционог плана ИПАП 15. јануара ове године, представља квалитативни искорак у процесу даље сарадње, што из наше перспективе представља проширење једног политичког дијалога и представља приступ државних институција Србије у интегрисан приступ државних институција Србије у даљој заједничкој комуникацији.

Очекујем да примена ИПАП допринесе још бољој сарадњи са Алијансом, развоју система одбране, још бољем успостављању интероперабилности Војске Србије, али и стандардизацији и интензивној изградњи војних капацитета за допринос миру и стабилност, као и бољој сарадњи на билатералном нивоу, са чланицама НАТО.

У вези са учешћем у мултинационалним операцијама, морам да кажем да је Војска Србије од УН препозната као лидер у региону и мислим да је веома важно да увек када расправљамо о војним законима, то истакнемо. Током 2014. године у 11 операција УН и ЕУ упућено је укупно 539 припадника Министарства одбране и Војске Србије. Од тога у седам операција УН 502 припадника тренутно, 324 припадника учествује у седам мисија УН и три мисије ЕУ, при чему је најбројније ангажовање од 177 припадника у Либану, а планира се и ангажовање у оквиру ЕУ мисије у Централноафричкој републици.

Мислим да је на овој расправи данас веома важно да споменемо и писмо подршке које су амерички конгресмени упутили Србији, односно и нашем премијеру и државном секретару Џону Керију, 26. јуна ове године. Конгресмени су се са премијером Вучићем састали током његовог недавног боравка у САД, а конгресмен Рорабахер је са премијером разговарао и у Београду, након чега је и уследила подршка конгресмена. Из тог писма ћу истаћи само две веома важне информације, односно два детаља.

Први, у њему дословце пише – „Влада Србије показује континуирану посвећеност дијалогу и спровођењу Споразума између Београда и Приштине, и Војска Србије ради на томе да интегрише припаднике српске војске и полиције у 10 мисија УН и ЕУ. Учешће Србије их чини највећим регионалним контрибутерима за очување мира, а осме су по величини у ЕУ.“ Ово дословце пише у писму америчких конгресмена Џону Керију.

Не могу овом приликом, господине министре, а да не поменем да очекујем, а то сте рекли и на Одбору за одбрану и унутрашње послове овде у парламенту, да ће до краја године Србија добити прву жену генерала, знам да знате колико је то важно и верујем да је то што сте рекли на Одбору, односно да ћемо до краја године заиста и имати прву жену генерала, јер смо много учинили у примени Резолуције 13/12/5, у примени Акционог плана и мислим да треба да наставимо даље у том правцу, што и не сумњам.

Ви сте рекли да је Србија имала две резерве на члан 7. само желим да кажем због грађана Србије да су исте резерве упутиле Аустрија и Финска и да је важно истаћи да грађани знају да по овом споразуму ниједна војска не може да уђе у Србију ако ми то не дозволимо и ако не постоји одлука за то. То значи, увек када потписујемо овакве споразуме постоје недоумице и мислим да их је важно у расправама јасно и истаћи да би грађани били до краја информисани.

На крају желим да кажем да ће Посланичка група Нове Србије у дану за гласање подржати СОФА Споразум. Захваљујем.

ПРЕДСЕДАВАЈУЋИ: Захваљујем, госпођо Филиповски.

Реч има народни посланик Горан Богдановић.

Изволите, господине Богдановићу.

ГОРАН БОГДАНОВИЋ: Хвала, господине потпредседниче.

Поштовани министре, данас расправљамо о ратификацији веома важног споразума којим се истовремено са пратећим протоколима уређују одређени односи држава чланица Северноатланског уговора и држава учесница „Партнерства за мир“ и то првенствено у материји статус оружаних снага ових држава. Дакле самим тим, и наше земље.

Ја ћу подсетити да је сарадња Републике Србије са НАТО започета за време мандата тадашњег председника Србије Бориса Тадића. Наиме, приступање Програму „Парнтерство за мир“ започето је на самиту НАТО-а у Риги, крајем новембра 2006. године. Формалан пријем у овај програм обележен је потписивањем оквирног документа од стране председника Републике Србије, 14. децембра 2006. године, у Бриселу, док је презентациони документ предат септембра 2007. године. Овим документом предвиђена је сарадња Републике Србије са НАТО кроз скоро све успостављене механизме сарадње.

Поред индивидуалног програма партнерства и процеса планирања и прегледа посебног, посебан облик сарадње Републике Србије са НАТО представља Група Србија-НАТО за реформу одбране, која је основана 2006. године ради обезбеђивања подршке спровођењу реформи у систему одбране од стране Алијансе и држава које су њене чланице.

Ова програмска иницијатива представља и оквир за изградњу потребних капацитета држава чланица ЕУ које нису уједно и чланице НАТО-а у циљу активног учешћа у заједничкој безбедносно и одбрамбеној политици ЕУ.

Такође, нови документ у сарадњи Републике Србије и НАТО, представља отварање мисије при НАТО и војног представништва у њеном саставу, као и све интензивнија сарадња са НАТО, НАТО-комитетима, и радним групама.

Овај споразум између држава чланица Северноатланског уговора и осталих држава учесница у „Партнерству за мир“ о статусу њихових снага сачињен у Бриселу јуна 1995. године, са два додатна протокола.

Суштина овог документа јесте да се јасно дефинишу механизми, привилегија ангажовања и имунитета припадника снага једне државе чланице споразума на територији друге чланице споразума.

Примена овог споразума омогућава несметану војну сарадњу. Та сарадња огледа се, пре свега, у припремама и реализацији војних вежби, али и у ангажовању и мултинационалним операцијама, ангажовања у појединим механизмима успостављеним под окриљем програма „Партнерство за мир“.

Такође, ништа мање важно јесте и дефинисање транзита војних снага кроз територију држава потписница. Обезбеђење потребне логистике, подршке од стране држава домаћина, такође, јесте једна од важних клаузула овог споразума, односно припадајућег анекса.

Приступање споразуму корисно је за Републику Србију и процес ангажовања у програму „Партнерство за мир“. Овај споразум заједно са споразумом који се односи на безбедност информација омогућава оптимални обим сарадње са НАТО у оквиру реформи система одбране и додатно ојачава капацитет Војске Републике Србије за ангажовање у мултинационалним операцијама.

У досадашњем ангажовању у активностима у оквиру Програма „Партнерство за мир“ Војска Републике Србије суочавала се са значајним потешкоћама приликом реализације појединих активности са државама чланицама НАТО-а и учесницима овог програма. То се посебно односи на ангажовање у концепту оперативних способности као незаобилазном механизму за изградњу способности декларисаних снага за учешће у мултинационалним операцијама.

Наведени механизам интензивно користе све учеснице програма „Партнерства за мир“ које су чланице ЕУ, а нису уједно и НАТО чланице, ради припрема својих снага за адекватан допринос јачању европске заједничке безбедносне и одбрамбене политике.

Овај споразум омогућиће и постављање официра Војске Републике Србије на позиције штабних елемената партнерства, што представља изузетно значајан вид сарадње.

Дакле, посланичка група „Борис Тадић СДС, Заједно за Србију, Зелени“ сматра да приступање оваквом споразуму омогућава виши ниво међународне војне сарадње, ефикасније спровођење процедуре неопходне за учешће на међународним вежбама у Републици Србији и у иностранству, подизање оперативних и функционалних способности Војске Србије у мултинационалним операцијама и, што је најважније, наша држава на овај начин припрема сопствене војне снаге за активан допринос јачању европске, спољне и безбедносне политике и сарадњу са чланицама „Партнерство за мир“. Из тих разлога, које сам навео, Посланичка група „Борис Тадић, Заједно за Србију, Зелени“ подржаће ратификацију овог споразума.

Господине министре, ви сте нешто врло мало рекли што се тиче самог закона, посебно члана 5. Предлога закона који садржи резерве Републике Србије на члан 7. Споразума између држава чланица НАТО о статусу њихових снага.

То значи, овде се говори о немогућности прихватања јурисдикције судова Држава пошиљаоца на територији Србије. Сем тога, појасните, пре свега нама посланицима, а и јавности, члан 7. став 5. тачка а), то јест резерву да ће Република Србија предати припаднике снага и цивилне компоненте власти Држави пошиљаоца, под условом да та држава неће изрећи смртну казну при вршењу кривичне јурисдикције.

Дакле, желим да чујем од вас детаљно образложење ове норме и ове резерве. Хвала.

ПРЕДСЕДАВАЈУЋИ: Захваљујем.

Реч има народни посланик Драган Шутановац.

Изволите, господине Шутановац.

ДРАГАН ШУТАНОВАЦ: Захваљујем. Господине министре, уважени представници Министарства одбране, даме и господо народни посланици, пред нама је Предлог закона који у ствари представља наставак свих активности које се воде од 2001. године, практично, кулминирале су 2006. године када је тада Србија приступила „Партнерству за мир“. Касније, као што сте рекли, 2007. године када је представљен презентациони документ. Ове године када је коначно усвојен индивидуални партнерски програм са Северноатланском Алијансом и данас усвајамо Предлог закона по коме се дефинишу односи Србије или пре свега, да кажем, Војске Србије у оквиру потреба, лично мислим и ДС то сматра, како Војске тако и државе Србије.

Важно је нагласити да овај споразум, као што сте рекли, има 16 партнера Северноатланске Алијансе. Међу тим партнерима су практично све земље у окружењу које нису чланице НАТО, укључујући и Русију и Србија се овим споразумом сврстава у ред оних држава које су свесне потребе да чвршће сарађују са НАТО-ом пре свега из сопствених интереса.

Оно што је јако важно рећи, то је да ће овај споразум као такав сигурно изазвати интересовање шире јавности и неких структура у нашем друштву које су, напросто, априори против и мислим да треба да се нагласи да без обзира на то што се у Споразуму каже да ће НАТО снаге и снаге чланице „Партнерства за мир“ имати слободно и несметано кретање кроз Србију, неопходно је нагласити да нико неће моћи да са својим јединицама уђе у нашу државу а да не буде позван или да не буде договорено.

Дакле, сви они који ће данас коментарисати да смо ми данас практично отворили врата да било ко пролази кроз Србију на начин којим није допуштено нашим Уставом и нашим законима износиће неистину. Напросто, овај предлог закона, односно овај споразум изузетно прецизно ставља до знања да ће друге војне снаге моћи да учествују у Србији само на наш позив. Тај позив може да буде и ради војних вежби, али исто тако може да буде упућен и у случају елементарних непогода, што смо имали прилику да видимо да се дешавало.

Колика права и обавезе имају представници других војски у Србији, толика права и обавезе имаће и представници наше војске када су у другим земљама и то треба, исто, нагласити, јер је познато да наша војска од 2000. године наовамо сваке године све више и више сарађује са земљама чланицама НАТО и земљама чланицама „Партнерства за мир“ и да ми имамо веома велики број војних вежби како на територији наше Републике, тако на територији и ван граница наше земље.

Јако је важно нагласити да Војска Србије има практично три мисије. Поред одбране земље, то су мултинационалне операције, учешће у мултинационалним операцијама, као и помоћ цивилном становништву у случају елементарних непогода.

Ви сте рекли да ћемо на овај начин, овим споразумом, омогућити несметану војну сарадњу у подизању капацитета везано за другу мисију, а то је учешће у мултинационалним операцијама и потпуно се слажемо са тим, и мислим да је то изузетно важно, поготово имајући у виду да је Србија данас, као што смо рекли, седми или осми контрибутор у УН из Европе. Сматрам да је то јако позитивно, али исто тако сматрам да се кроз овај споразум и кроз учешће у мултинационалним операцијама подиже и оперативна способност, односно јача се оперативна способност Војске Србије, која је изузетно важна.

Сви ти млади људи, официри, подофицири, који имају прилику да вежбају са НАТО снагама, то значи са најјачим снагама, војним најјачим савезом на свету, а у исто време имају прилику да учествују у мировним мисијама широм света, подсећам, на добровољној основи, када се врате имају искуство више и могу да буду коришћени за озбиљније ствари и по, недајбоже, питању, првом питању, односно првој мисији, а то је одбрана наше земље.

Важно је нагласити да Србија овим корацима и корацима које смо направили у учешћу у мировним мисијама са земљама партнерима из ЕУ прави корак ка даљем интегрисању у један колективни безбедносни систем. Тај колективни безбедносни систем не мора нужно да буде НАТО, може да буде и систем који се тиче саме ЕУ, и то је нешто што је допринос Министарству одбране и Војске Србије на лакшем отварању поглавља и преговора, јер уколико сте, уважене колеге, имали прилику да видите, недавно је пет конгресмена упутило писмо председнику САД и државом секретару у коме наглашавају да Америка треба да чвршћу подршку да Србији на европским интеграцијама, а као прва ставка која се изводи из тог писма и која се наглашава као важна то је да је Србија у војно-војним односима подигла тај ниво изузетно високо и да је Србија данас извозник безбедности, за разлику од неког прошлог времена.

Хоћу да кажем да са овим споразумом подижемо и војно-војне капацитете, подижемо могућности за све три мисије, укључујући и одбрану земље и учешће у мировним мисијама, али и помоћ цивилном становништву у случају елементарних непогода, али подижемо и спољно-дипломатске капацитете наше државе, што, нажалост, не користимо довољно. Нећу о томе да причам, али мислим да наше министарство спољних послова није свесно капацитета које Војска Србија данас прави, јер не сме да се догоди да ми дођемо у ситуацију да се спрема нека Резолуција која се тиче Срба или Србије, а да притом ми, не преко својих пријатеља са којима учествујемо у мисијама, немамо адекватну подршку и немамо адекватну могућност да утичемо на то од самог почетка.

Подсећам, ДС је одувек подржавала ту чврсту сарадњу. Верујем да ћемо данас имати овде апсолутну сагласност везано за овај споразум и то је можда чак и много важније од самог споразума. Чињеница да се овде у парламенту доскоро водила жустра расправа када смо учествовали и у мировним мисијама, али када смо неке друге споразуме доносили, а да је та ситуација данас релаксирана говори да смо сви свесни да је ово пре свега корист за државу Србију, да без обзира на те незаборавне дане 90-их година, које наравно нико не жели да заборави, ми морамо да наставимо напред због поколења која долазе. Сигуран сам да је ово једна од ствари која потпуно подиже наше капацитете.

У том смислу, ДС ће у дану за гласање подржати овај споразум. Сматрамо да је јако добар и важно је нагласити да је ово практично типски споразум. Не можемо у њему да мењамо ништа, можемо да га потпишемо или да га не потпишемо. Уколико су га све земље у окружењу потписале, уколико је такав споразум потписала и Руска Федерација, што је неком делу грађанства у Србији јако важно да чује, треба рећи да ми приступамо једном колективном споразуму у коме има 28 земаља чланица НАТО-а и 16 земаља партнера које су у оквиру „Партнерства за мир“.

Наглашавам још једном, имате пуну подршку за овакав закон и увек ћете имати подршку за ствари које се тичу побољшања оперативних способности Војске Србије, побољшања општег стандарда у држави за ствари које доносе могућност да Србија на међународном плану буде са много више респекта препозната од других држава, него што је то у неком ранијем времену било. Захваљујем.

ПРЕДСЕДАВАЈУЋИ: Захваљујем, господине Шутановац.

Реч има министар Братислав Гашић.

Изволите, господине Гашићу.

БРАТИСЛАВ ГАШИЋ: Захваљујем, господине Шутановац на могућности да могу да појасним, као што сте и ви пробали и учинили у ствари да приче које су излазиле у медијима, да овим споразумом стране војске могу да уђу на територију Републике Србије, да користе потенцијале Војске Србије без икаквог позива, то значи, да објаснимо широј јавности, без позива Републике Србије, без позива Војске Србије нико не може да користи никакав потенцијал на територији Републике Србије, нити може да несметано пролази кроз Републику Србију. Битно је то, јер је у претходном периоду јако пуне приче било око тога да ће неке стране земље чланице НАТО-а моћи без питања да користе потенцијале Војске Србије и да запоседају касарне, објекте итд. Хвала вам на томе.

Чланом 5, господине Богдановићу, јасно је дефинисано какве су резерве Републике Србије и он каже – прихватање јурисдикције војних органа државе пошиљаоца у складу са чланом 7. Споразума између држава чланица Северноатлантског уговора о статусу њихових снага у случају Републике Србије не може се применити на вршење јурисдикције судова државе пошиљаоца на територији Републике Србије, да вам не читам до краја.

Да објасним, ако држава пошиљалац и њен припадник учини кривично дело за шта је запрећена смртна казна у његовој држави, држава Србија неће испоручити тог припадника тој другој држави, јер по нашем законодавству не постоји смртна казна. Ето, у том смислу, мислим да вам је јасно појашњење тог дела. Хвала.

ПРЕДСЕДАВАЈУЋИ: Захваљујем, господине Гашићу.

Реч има овлашћени представник СПС народни посланик Вања Вукић.

Изволите, господине Вукић.

ВАЊА ВУКИЋ: Поштовани председавајући, поштовани министре Гашићу, даме и господо народни посланици, као и много пута до сада, и данас, овом расправом о овом закону и гласањем о потврђивању овог споразума, Народна скупштина Републике Србије подиже углед Републике Србије у међународној заједници и свету.

Република Србија је до сада потписала многе међународне споразуме са многим земљама, како са Истока, тако и са Запада, споразуме којима се унапређује економска сарадња, дипломатски односи, трговинске споразуме, споразуме у области полицијске сарадње и тако даље.

Овог пута расправљамо и у дану за гласање надам се да ћемо подржати овај мултилатерални споразум у области безбедности са додтаним протоколима. Драго ми је да ће готово сви народни посланици, ако не и сви посланици овог сазива, гласати као СПС за овај закон, односно за потврђивање Споразума између држава чланица Северноатлантског уговора и осталих држава учесница у Партнерству за мир о статусу њихових снага, са Додатним протоколом Споразума између држава чланица Северноатлантског уговора и осталих држава учесница у Партнерству за мир о статусу њихових снага и Наредним додатним протоколом за спровођење овог споразума, који је потписан од стране претходног министра одбране господина Небојше Родића, по овлашћењу Владе 2014. године. Морам да напоменем, то је осам година након приступања Србије Партнерству за мир.

Након формирања НАТО-а 1949. године, тачније 45 година после, 1994. године у Бриселу покренут је Програм „Партнерство за мир“ коме су приступиле многе земље**:** Азербејџан, Туркменистан, Молдавија, Република Ирска, Црна Гора, Русија итд. Република Србија је овом програму приступила 2006. године, потписивањем Оквирног документа у Бриселу, чиме је претходио позив Републици Србији упућен са Самита НАТО-а, одржаног у Риги, крајем новембра 2006. године. Морам да напоменем да су у том тренутку на власти биле неке странке које се данас залажу против овакве врсте споразума.

Приступањем Програму Партнерству за мир омогућена је лакша и темељнија реорганизација и модернизација Војске Србије и Министарства одбране, кроз различите видове и механизме и сарадње са НАТО-ом, као што су индивидуални програм партнерства и сарадње, кроз који припадници Министарства одбране и Војске Србије, учешћем у разним семинарима, курсевима, конференцијама и обукама, стичу нова знања и вештине и размењују искуства са припадницима оружаних снага чланица НАТО-а и Партнерства за мир, затим, програм за изградњу интегритета, којим НАТО настоји да потврди своју посвећеност идеји јачања добре управе у ресору одбране и сектору безбедности.

Представници Министарства одбране и Војске Србије високог нивоа учествују у раду различитих комитета и радних група где се разматрају различита актуелна питања која су од интереса за заједничку сарадњу чланица НАТО и чланица Партнерства за мир, као што су на пример**:** Политички партијски комитет, Конференција националних директора и наоружавање, Комитет за кодификацију, Комитет начелника војномедицинских служби, Логистички комитет, Комитет за стандардизацију, Одбор за консултације, командовање и контролу, радне групе Војног комитета за сарадњу, Радна група за кретање и транспорт, Радна група за медицинско збрињавање итд.

Затим, ту је процес планирања и прегледа, концепт оперативних способности кроз који се врши обука и оцењивање унапред декларисаних јединица према НАТО стандардима. Индивидуални акциони план партнерства који представља сарадњу о политичким питањима и питањима безбедносне политике, одбрамбеним, безбедносним и војним питањима, информисање у јавности, науци, животној средини и планирању у ванредним ситуацијама, као и о административним питањима и питањима заштите безбедности ресурса.

И на крају, ту је и Поверилачки фонд Програма „Партнерство за мир“, који је Републици Србији донирано 1,7 милиона за уништавање противпешадијских мина 2005. године, затим 9,6 милиона евра 2007. године са циљем подршке при запошљавању припадника Војске Србије у цивилном сектору и тако даље.

Такође, постоје специјални области сарадње Србије и НАТО кроз Гуру Србија – НАТО за реформу одбране, затим, сарадња на терену између Војске Србије и КФОР-а и Програм за унапређење образовања у области одбране. Сви ови облици сарадње доприносе, као што сам већ рекао, модернизацији и реформи наших оружаних снага, чему доприносе и Војна канцеларија НАТО-а за везу, овде у Београду, а и Војно представништво у Мисији Републике Србије при НАТО.

Такође, и овај споразум, заједно са Споразумом о безбедности информација, доприноси реформи система одбране и интероперабилности Војске Србије за ангажовање у мултинационалним операцијама, које, такође, значајно подиже углед Војске Србије и Републике Србије у свету.

Овај споразум, сачињен у Бриселу 1995. године, представља основни механизам дефинисања привилегија, ангажовање имунитета припадника снага једне државе на територији друге државе чланице овог споразума. Овим споразумом ће се побољшати сарадња држава чланица НАТО и „Партнерства за мир“, која је значајно била отежана непотписивањем и непостојањем овакве врсте споразума који је потписан осам година након приступања Србије Програму „Партнерство за мир“.

Као што пише у Образложењу закона, примена споразума између држава чланица Северноатлантског уговора и осталих држава учесница у „Партнерству за мир“ о статусу њихових снага са додатним протоколима омогућава несметану војну сарадњу, а пре свега у погледу примене и реализације војних вежби, изградње потребних капацитета за ангажовање у мултинационалним операцијама, ангажовање у појединим механизмима под окриљем Програма „Партнерство за мир“, као и транзита војних снага кроз територију држава потписница и обезбеђење потребне логистичке подршке од стране држава домаћина.

Не могу а да не споменем и члан 5. овог закона, којим Република Србија ставља резерве на овај споразум, које гласе (морам да прочитам)**:** „Прихватање јурисдикције војних органа државе пошиљаоца, у складу са чланом 7. Споразума између држава чланица Северноатлантског уговора о статусу њихових снага, у случају Републике Србије не може се применити на вршење јурисдикције судова државе пошиљаоца на територији Републике Србије. Република Србија ће предати припаднике снага, односно цивилне компоненте или њихова издржавана лица властима државе пошиљаоца, у складу са чланом 7. став 5. тачка а), под условом да држава пошиљаоца неће изрећи смртну казну приликом вршења кривичне јурисдикције, у складу са одредбама наведеног члана.“ На тај начин Република Србија максимално штити своје интересе и интересе њених грађана и припадника Војске Србије.

На крају бих рекао, као овлашћени представник Социјалистичке партије Србије, да ће Социјалистичка партија Србије у дану за гласање у потпуности подржати овај закон. Хвала. (Аплауз.)

ПРЕДСЕДАВАЈУЋИ: Захваљујем, господине Вукићу.

Да ли још неко од представника посланичких група жели реч? (Да.)

Реч има народна посланица Марија Обрадовић, овлашћени представник Српске напредне странке.

Изволите, госпођо Обрадовић.

МАРИЈА ОБРАДОВИЋ: Хвала, председавајући.

Даме и господо народни посланици, представници Министарства одбране, данас је заиста задовољство говорити о овом Предлогу закона којим потврђујемо Споразум између држава чланица Северноатлантског уговора и осталих држава учесница у Партнерству за мир о статусу њихових снага, јер, као што се могло чути код представника свих политичких странака у Народној скупштини Републике Србије, овај предлог закона наилази на одобравање, уз евентуалне сугестије или минималне замерке.

Републици Србији је упућен позив да приступи Програму „Партнерство за мир“ на самиту НАТО у Риги, новембра 2006. године, и исте године у децембру је потписан Оквирни документ. Септембра 2007. године је предат презентациони документ којим је, заправо, конкретно предвиђена сарадња Србије са НАТО кроз скоро све успостављене механизме сарадње. То је врло важно, да ми будемо укључени у све механизме који постоје у оквиру „Партнерства за мир“ и у оквиру сарадње са НАТО.

Поред тога, посебан облик сарадње са НАТО представља и Група Србија – НАТО за реформу одбране, која од 2006. године обезбеђује подршку у спровођењу реформи у систему одбране од стране НАТО и њених чланица. На тај начин јачају и граде се неопходни капацитети држава чланица ЕУ које нису чланице НАТО, како би могли заједно да активно учествују у усклађеној безбедносној и одбрамбеној политици ЕУ, јер је то врло важно у овој актуелној ситуацији када заиста прете различити безбедносни ризици широм планете.

Треба поменути да је отворена и Мисија при НАТО која обухвата и војно представништво у оквиру Мисије. Истовремено је све интензивнија сарадња са НАТО комитетима и различитим радним групама. Сви ови подаци говоре о томе да је наша међусобна сарадња Србије и НАТО све интензивнија и све садржајнија. То јесте оно што је најважније, да у овој целој причи нисмо само делови споразума на папиру, него да радимо интензивно, а то се могло чути и у излагањима мојих колега. Дакле, радимо интензивно на што детаљнијем прецизирању садржаја наших активности. Овај споразум иде у прилог тим тенденцијама.

Потврђивањем овог споразума ми, заправо, потврђујемо и прихватамо тај примарни механизам којим су дефинисане и привилегије и ангажовање и имунитет припадника снага једне државе чланице споразума на територији друге чланице споразума. Пуна примена овог споразума обезбеђује неометану војну сарадњу, а војна сарадња која је предвиђена овим споразумом обухвата припреме и реализације војних вежби и изградњу неопходних капацитета за ангажовање у мултинационалним операцијама. Често се могло чути у јавности, посебно последњих дана када смо разматрали одлуке о ангажовању наших припадника у оквиру мултинационалних операција, да је то добар смер и да су похваљени напори оружаних снага Републике Србије у оквиру ангажмана у мултинационалним операцијама.

Сведоци смо и тога да различите дипломатске мисије улажу посебне напоре у Србији да што више и што садржајније сарађујемо у оквиру мултинационалних операција. Земље из којих долазе дипломатски представници су изузетно задовољне ангажманом наших припадника у мултинационалним операцијама и на томе треба да истрајемо.

Поред ангажмана у различитим мултинационалним операцијама, врло је важан и наш ангажман у различитим механизмима у оквиру Партнерства за мир. То се показало и у случајевима поплава и различитих елементарних непогода које су задесиле наш регион. Наш ангажман и потписивање овог споразума ће омогућити да ми правовременим упозоравањем ових механизама добијемо могућност да их користимо. Дакле, и њихову опрему и њихове припаднике и различите системе раног упозорења. Транзит војних снага кроз територију држава потписница је, такође, један од облика војне сарадње и обезбеђење потребне логистике државе домаћина.

Желим све оне који сумњају у добре стране овог споразума, односно у примену овог споразума да подсетим да је приступање овом споразуму један од приоритета Србије у процесу ангажовања у Програму „Партнерство за мир“, јер је досадашње искуство показало да, уз Споразум о безбедности информација између Србије и НАТО, ми заједно са овим споразумом заиста остварујемо један оптималан обим сарадње усмерене ка реформи система одбране. Такође, оно што је веома важно, на овај начин постижемо интероперабилност Војске Србије за ангажовање у мултинационалним операцијама, а веома је важно да постигнемо интероперабилност јер једино на тај начин можемо да покажемо максималне могућности припадника Војске Србије.

Интероперабилност, заправо, то значи усклађивање различитих система у различитим држава, у различитим секторима безбедности. Дакле, неопходно је да и технологију, технику, опрему, начин обуке и припреме припадника ускладимо са осталим системом који сада функционише у окружењу у којем је Србија.

Чланице овог СОФА Споразума Партнерства за мир могу директно да примењују одредбе СОФА НАТО Споразума. И ту смо, заправо, нашли могућност да држава да одређене резерве, јер давање резерви на одређене одредбе споразума не показују наше апсолутно неслагање или одбијање одређених ставки, показују управо наш врло озбиљан и посвећен приступ да када нешто потпишемо да иза тога и стојимо, а овде смо дали одређене резерве, јер управо тако, максимално смо озбиљни и посвећени, не желимо да пристанемо на нешто што ће после бити под знаком питања.

Зато одмах на почетку треба рећи да смо дали одређене резерве, као држава, на члан 7. Споразума, чланица НАТО-а, по питању немогућности прихватања јурисдикције судова Државе пошиљаоца на територији Србије и у случају изручења или предавања лица, односно припадника снага или цивилних лица, такозване цивилне компоненте у оквиру снага или издржаваног лица, то су заправо супружници или деца сродници припадника војних снага. То значи, у случају изручења или предавања лица, у ситуацији да му је изречена смртна казна. Јер, у нашој земљи не постоји та врста казне.

Финансијска средства у овој години нису потребна за реализацију овог закона. У наредним годинама, свакако, што је и логично, биће планиран буџет, у складу са степеном и начином реализације овог споразума, али ће то свакако бити у границама раздела Министарства одбране, дакле, неће прелазити предвиђене лимите.

Желим да поновим оно што се чуло више пута, јер то је важно да грађани наше земље знају, да је Србија међу последњим државама која приступа овом споразуму, поред 28 чланица НАТО-а, 16 партнерских држава је приступило. Могли сте чути да је ту и Руска Федерација, и Босна и Херцеговина, и Македонија и Црна Гора.

Има још много детаља о којима треба говорити у оквиру овог споразума, али пре свега у позитивном светлу. Надам се да ће до краја дана и говорници и колеге посланици који су пријављени за дискусију говорити у прилог овог споразума, али сам сигурна да ћемо чути и неке мање позитивне тонове, али мислим да је и то добро. Управо ова сала Скупштине Србије јесте место на којем треба да говоримо и позитивно и негативно када су предлози закона у питању, а не мислим да су то различити портали, медији, штампани или електронски. Мислим да овде, на овом месту треба да размотримо да ли је нешто добро или лоше за Републику Србију, а након тога следи изјашњавање.

У току сутрашњег дана, Посланичка група СНС гласаће за овај предлог закона, којим потврђујемо и овај споразум, али и додатна два протокола који су саставни део овог закона. Хвала. (Аплауз.)

ПРЕДСЕДАВАЈУЋИ: Захваљујем, госпођо Обрадовић.

Да ли још неко од представника посланичких група жели реч? (Не.)

Прелазимо на редослед народних посланика према пријавама за реч.

Реч има народни посланик проф. др Јанко Веселиновић. Изволите, господине Веселиновићу.

ЈАНКО ВЕСЕЛИНОВИЋ: Хвала. Поштовани председавајући, министра не видим да је ту, колегиница Марија Обрадовић ме је на неки начин најавила. Наиме, рекла је да ће се вероватно данас овде чути и тонови који нису били досадашњи, идилични, про-НАТО тонови. Многи су данас говорили о овим споразумима, као да ми данас доносимо одлуку о приступању НАТО. Ово није одлука о приступању НАТО, иако су многи говорници заиста на тај начин дискутовали и говорили о предностима приступања НАТО и о чињеници, не знам, ако би се Срби исељавали из Србије, да би се 97% иселило у земље НАТО. Ја мислим да Срби не треба нигде да се исељавају, ни грађани који живе у Србији. А каже, само у 3% земље, у Русију, рецимо. То је био један од аргумената, не зато што ми треба овај споразум да потпишемо, него зато што ми треба да по њему уђемо у НАТО.

Као посланик Покрета за преокрет, нећу гласати за овај споразум, најмање из два разлога. Први и основни разлог јесте чињеница да неке земље НАТО-а ових дана према нама предузимају мере које се не могу подразумевати као пријатељске мере. Наиме, једна земља НАТО, Мађарска, у наредних десет дана започеће радове на подизању ограде према нама, жичане ограде по стандардима НАТО, тако пише, висине четири метра, а на врху те ограде биће бодљикава жица, дужина те ограде ће бити 175 километара и држава Србија ће у том делу бити ограђена, изолована од остатка света, од те Европске уније, о којој су данас колеге говориле као о циљу до којег да бисмо дошли треба да идемо преко НАТО. Па, тај НАТО, односно земље НАТО, нажалост, не поступају према нама на тај начин.

Дакле, овај зид ће подизати, господине Гашићу, мађарска војска и полиција. Јел' то знате? Дакле, мађарска војска и полиција, чланице НАТО, подизаће тај четири метара висок зид, на врху са бодљикавом жицом и оградиће Републику Србију, Републику Србију која данас усваја споразум са НАТО. Нисмо ми у истом положају са другим земљама које су потписале овај споразум. Овај споразум је настао 1995. године. Многе ствари су се од тада промениле. Није, вероватно, без разлога овај споразум последњи на ратификацију доспео у Народну скупштину Републике Србије.

Неке земље Европске уније се не слажу са подизањем зида, односно ограде према Србији и сматрају то нарушавањем основне вредности Европске уније, сматрају то новим поделама на европском континенту, новим зидом који је својевремено срушен у Берлину.

Због тога сматрам да овај споразум данас, када очекујемо подизање жичане ограде, односно зида, од стране земаља НАТО према Србији, не треба да прихватимо. Све оне који су данас заговорници подизања овог зида, односно приступања у НАТО на овај начин питам – шта су се господин Вучић и Орбан договорили, пошто су и један и други изјавили да само подизање зида према Републици Србији, односно ограде, неће угрозити добре односе између Мађарске и Србије?

Молим председавајућег да...

ПРЕДСЕДАВАЈУЋИ: Господине Веселиновићу, стварно сам покушао да вас не прекидам, али морате говорити о дневном реду.

ЈАНКО ВЕСЕЛИНОВИЋ: ... дакле, неће угрозити добре односе између Мађарске и Србије? И у то...

ПРЕДСЕДАВАЈУЋИ: Не могу другачије да вам нешто кажем, а ви да ме саслушате. Молим вас, пустио сам вас четири и по минута да говорите ван дневног реда, али на негодовање посланика морам вас упутити да говорите о дневном реду. Молим вас. Имате још 20 секунди. Изволите. Пријавите се.

ЈАНКО ВЕСЕЛИНОВИЋ: Да, дакле, Покрет за преокрет неће подржати овај споразум, из основног разлога што он долази у моменту када НАТО подиже, преко Мађарске зид, ограду према Србији.

ПРЕДСЕДАВАЈУЋИ: Захваљујем, господине Веселиновићу.

Реч има, по Пословнику, народни посланик Маријан Ристичевић.

Изволите, господине Ристичевићу.

МАРИЈАН РИСТИЧЕВИЋ: Захваљујем. Даме и господо народни посланици, рекламирам члан 106. и члан 107. Члан 106. каже**:** „Говорник може да говори само о тачки дневног реда о којој се води претрес.“ Члан 107. каже**:** „Говорник на седници Народне скупштине је дужан да поштује достојанство Народне скупштине.“

Из два разлога сам рекламирао повреду Пословника и пре и раније, претходних дана сам говорио да се претходни говорник Јанко Веселиновић представља као посланик „Покрета за преокрет“. Та политичка странка не постоји. То је удружење грађана које није учествовало на изборима.

(Јанко Веселиновић: То је СНС.)

Према томе, он је посланик изборне листе, који…

ПРЕДСЕДАВАЈУЋИ: Господине Веселиновићу, немојте да добацујете. Допустите да господин Ристичевић заврши излагање. Молим вас, господине Веселиновићу, да не добацујете.

Молим вас, господине Веселиновићу, немојте да добацујете!

МАРИЈАН РИСТИЧЕВИЋ: Извините, председавајући, да ли могу да наставим?

Он је посланик изборне листе коју је предводио Борис Тадић. Тиме је повредио достојанство Народне скупштине што се врло негативно изјаснио о споразуму који је потписао управо Борис Тадић 14. децембра 2006. године. Он је потписао тај споразум са НАТО, а сада се посланик његове изборне листе одједном преокренуо натумбе и овде вређа достојанство Народне скупштине заузимајући сасвим супротан став од онога који је имао његов носилац изборне листе на којој је он сам изабран. Он није изабран као посланик „Покрета за преокрет“, он се преокренуо натумбе, привиђају му се неки зидови и сада покушава да затрпа све оно што је у претходном периоду радио са својим носиоцем изборне листе који се звао Борис Тадић.

Према томе, господине председавајући, због достојанства Народне скупштине, молим вас, да уколико је Јанко Веселиновић напустио свог шефа, свог носиоца изборне листе, да га убудуће потписујете као самосталног народног посланика, а не посланика једне невладине удруге. Хвала. (Аплаудирање.)

ПРЕДСЕДАВАЈУЋИ: Захваљујем. На Веселиновића, мислим да не би ту требало никакав коментар да дам, господине Ристичевићу. Сматрам да нисам прекршио Пословник, јер сам упозорио господина Веселиновића да крши Пословник, јер говори ван дневног реда.

Да ли желите да се Скупштина изјасни? (Не.) Хвала.

Да ли још неко? Не.

Реч има министар Братислав Гашић. Изволите.

БРАТИСЛАВ ГАШИЋ: Захваљујем, господине председавајући.

Господине Веселиновићу, ви нећете ни како ви хоћете. Ви покушавате заменом теза поново да вратите на нешто што апсолутно не стоји, а то је да потписивање овог споразума не значи никакво приближавање Србије НАТО-у.

Ја ћу да поновим, па добро дајте ми, молим вас, да вам одговорим, ако хоћете. Ја ћу да поновим оно што сам и после првог говорника рекао, Србија је, у овом дому, овде је речено да је Србија војно неутрална држава. Желимо да градимо своја пријатељства и на Истоку и на Западу. Ово је само још један од споразума којим помажемо Војсци Србије да своје капацитете, своје потенцијале, своју интероперабилност подигне на много виши ниво, да нам олакша одлазак на заједничке војне вежбе у државе које су потписнице овог споразума, да наши припадници могу да уживају права која уживају и њихови припадници када долазе на војне вежбе на базу „Југ“, у Центар АБХО у Крушевцу, и низ заједничких активности које у току године имамо са свим овим земљама које су потписнице СОФА.

Што се тиче зида, о коме ви толико пуно причате, ви знате да је премијер Србије јасно рекао да Србија жели да гради мостове пријатељства, да је Србија јасно опредељена ка свом путу ка ЕУ и, просто, шта друге државе, и то нема никакве везе подизање тог тако фамозног зида од стране Мађарске, нема везе никакве ни са НАТО, ни са другим партнерима, просто, више је везано за један тренутак који је присутан у целом свету, а то је велики број миграната, и заштита, али смо и тада јасно рекли, па најмање још кроз две земље ЕУ прођу мигранти до пута, до границе са Мађарском. Захваљујем. (Аплаудирање.)

ПРЕДСЕДАВАЈУЋИ: Захваљујем, господине Гашићу.

(Јанко Веселиновић: Реплика.)

Господине Веселиновићу, немате право на реплику.

(Јанко Веселиновић: Како немам?)

Господин министар је дао само објашњење на ваше излагање, које је било кршење Пословника. Захваљујем.

Реч има народни посланик Горан Ћирић. Није у сали.

Реч има народни посланик Маријан Ристичевић. Изволите господине Ристичевићу.

МАРИЈАН РИСТИЧЕВИЋ: Захваљујем. Даме и господо народни посланици, поштовани председавајући, с обзиром на то да сам већ у повреди Пословника рекао шта замерам претходном колеги говорнику, такве нагле преокрете и заокрете у коме неко ко се тако нагло преокрене и закорене може и да се повреди. Дакле, већ сам изнео замерке које имам, с обзиром на то да су у споразуме кренули док су били на власти. Када су били на власти онда им ништа није сметало, све су потписивали. Сада када су изгубили власт, сада неће, као што је министар рекао, ни оно што су претходно хтели.

Мислим да после тако „паметне“ дискусије, која је у мени пробудила, онако, велика осећања, јер једноставно не могу да верујем да један професор доктор може тако мудро да збори, позитивно изненађен, преокренутим ставом о колеги посланику…

(Јанко Веселиновић: Шта је ово? Какве ово везе има?)

ПРЕДСЕДАВАЈУЋИ: Господине Веселиновићу, ја вас молим...

МАРИЈАН РИСТИЧЕВИЋ: Али, ја сам искрено, позитивно изненађен.

ПРЕДСЕДАВАЈУЋИ: Господин Ристичевић је изрекао професор доктор. Овде у сали има пуно професора доктора народних посланика. Ако се ви препознајете у томе професор доктор, ја вам ту не могу ништа, господине Веселиновићу.

(Јанко Веселиновић: Да, и ти си доктор, заборавио сам.)

ПРЕДСЕДАВАЈУЋИ: Молим вас, наставите господине Ристичевићу.

МАРИЈАН РИСТИЧЕВИЋ: Ово је посебан професор и доктор који предаје на државном факултету, тиме је та кодификација професор доктор, та карактерна особина још више изражена. Рекао сам позитивно сам изненађен променом става и преокретом тог народног посланика.

И стога да уштедим ваше, а и његово време, ја одустајем од даље дискусије. Хвала. (Аплауз.)

ПРЕДСЕДАВАЈУЋИ: Захваљујем, господине Ристичевићу.

` Реч има народни посланик, изволите, доктор Јанков Веселиновић.

ЈАНКО ВЕСЕЛИНОВИЋ: Повреда Пословника од става 101. до става 108. Дакле, мени је претходни говорник претио, мени је претходни говорник претио, физички ми је претио да ћу се ја повредити. Дакле, то су претње које ви нисте чули или нисте хтели да чујете!

Дакле, господине председавајући, ово понижавање Скупштине и овакво вређање народних посланика од стране, а ја не знам да ли је он шеф Посланичке групе СНС, тако се представаља и тако говори, а да ви не реагујете на то, дакле, на физичке претње о мојим повредама.

Молим вас, да опоменете претходног говорника или ћу сматрати да Народна скупштина и ви лично стојите иза овог става.

ПРЕДСЕДАВАЈУЋИ: Господине Веселиновићу, ја сам изненађен и сигурно да бих увек стао иза сваког народног посланика коме је прећено. Ја то што сте ви чули у овој сали, нисам чуо и нисам чуо да се господин Ристичевић обратио вама, нити је неко други у овој сали то чуо. Тако да се извињавам народним посланицима.

Господине Ристичевићу, повреда Пословника? Изволите.

МАРИЈАН РИСТИЧЕВИЋ: Даме и господо народни посланици, поштовани председавајући, рекламирам члан 103. став 7. и 8. који јасно кажу да је у случају из става 1. овог члана председник Народне скупштине дужан да за време које је народни посланик користио злоупотребљавајући право из става 1. овог члана одузме од укупног времена које припада његовој посланичкој групи у претресу и текућој тачки дневног реда, ако је његовој посланичкој групи преостало времена за претрес.

Ви не можете ову одредбу да примените, тако да мој претходни колега може да злоупотребљава Пословник. Што се неких евентуалних претње тиче, ја сам рекао да постоје доктори професори који врше нагле заокрете и преокрете, и у том наглом „преокрећању“ и „заокрећању“ могу и да се и повреде. То значи, никаква претња није била упућена, то је једноставно закон физике да неко ко се одједном окрене и преокрене може у тој гимнастици и да се повреди. Ја то не желим ниједном колеги посланику, посебно не претходном говорнику.

Говорио сам уопштено да професори, доктори због слабе кондиције и тако даље када се нагло преокрену, заокрену, да метафорички може да се деси да се повреде. Дакле, и да на такав начин изгубе одређено бирачко тело, симпатије бирача које недвосмислено иду ка њима. Ништа сем, фигуративно, никакве ту претње није било.

Не знам ко се ту препознао из ког разлога, али је то његов проблем. Ви, убудуће, кад таквим посланицима преостане времена молим да примењујете члан 103. став 7. и 8. да се од времена за говоре, таквим народним посланицима одузме оно време које злоупотребљавају рекламирајући повреду Пословника, која апсолутно не стоји.

Дакле, овде има, господине Мартиновићу, односно питајте господина Мартиновића да ли је он доктор, нисам сигуран, питајте још господина Стојмировића да ли је он професор доктор…

Не тражим да се гласа о овоме.

ПРЕДСЕДАВАЈУЋИ: Време.

МАРИЈАН РИСТИЧЕВИЋ: Не тражим да се гласа о овоме.

ПРЕДСЕДАВАЈУЋИ: Захваљујем, господине Ристичевићу.

Господине Ристичевићу, нас као председавајуће нису изабрали народни посланици, ви, да ми препознајемо некога. Ми можемо само да реагујемо ако је неко поменут именом и презименом у негативном контексту што ово није био случај и ми као председавајући не можемо да реагујемо, али ћемо у сваком тренутку заштитити достојанство Народне скупштине и достојанство народних посланика.

Сматрам да нисам прекршио Пословник. Скупштина, да ли желите да се изјасни? (Не.) Захваљујем.

Реч има народни посланик Драган Шормаз.

Изволите, господине Шормаз.

ДРАГАН ШОРМАЗ: Даме и господо народни посланици, уважени министре и господо из Министарства, поштовани грађани Републике Србије, доста смо слушали, до сада су и моје колеге посланици рекле због чега је овај предлог закона позитиван и да га треба донети.

Драго ми је да је оваква ситуација у парламенту да нема ту велике расправе и да је мирно, јер заиста се ради о нечему што је интерес и потреба државе Србије и грађана Србије, нећемо улазити у мали инцидент који је небитан.

Али ја наравно желим да намерно прочитам неке ставке из Образложења да би било јасно, јер морамо неке ствари више пута понављати да би било јасно грађанима Србије када и на овакве теме разговарају, када и о оваквим темама размишљају, зато што последњих неколико година, па, и мало дуже, постоји веома јака пропаганда, пре свега у нашим медијима, која нема упориште у народну, јер видимо да нема упориште ни у парламенту, против сарадње Србије са НАТО. Тако је почело, сада се то проширује и против чланства Србије у ЕУ, као и било какве међународне сарадње Србије која укључује државе западне хемисфере, да кажемо, и та медијска кампања и пропаганда, која траје већ неко време, постаје, већ, чини ми се, у последње време, бар је такав мој утисак, и хистерична.

Овај споразум, и зато ћу прочитати неке ствари из Образложења да би било јасно свима да ово, као што је и министар већ неколико пута рекао, не чини, нити овај споразум представља корак у правцу уласка Србије у НАТО, нити је то тема, него сарадња са тим колективним системом безбедности, најснажнијим, најјачим, јединим у свету, а све остало што се тиче војне и безбедносне сарадње се своди на билатералну сарадњу разних држава, а ми имамо и такве споразуме са другим државама које нису чланове ове Алијансе, тако да ми идемо ка НАТО-у радило би се потпуно о неким другим документима, попут мапе, пута, а ово је нешто што се тиче Споразума Партнерства за мир, где смо ми чланица већ деценију, где имамо у оквиру тог партнерства 28 држава чланица Алијансе и наравно 16 држава које нису чланице Алијансе, јер неке од њих су проглашене војно неутралним, попут Финске, Шведске, Ирске, Аустрије, Швајцарске и тако даље.

Такође, у истом програму, додуше, сада са суспендованим статусом због ситуације у Украјини, и Русија, која је имала у претходним годинама далеко бољу сарадњу и далеку већим капацитетом је користила, него што је то радила Србија до сада, чак, постоји и посебан „Савет Русија-НАТО“ који се састајао два пута годишње и расправљао све што је потребно око њихове сарадње, па чак је и руска војска и руска држава учествовала у неким НАТО мисијама, попут ISAF у Авганистану, где су значајно помагали Алијанси у тој мисији које су јој повериле УН, тако да, када говоримо о неким стварима, треба да будемо искрени.

Треба да кажемо да се наша сарадња са НАТО реализује под тим програмом и у складу са Резолуцијом Народне скупштине о заштити суверенитета, територијалног интегритета и уставног поретка, која је донета 26. децембра 2007. године.

То значи, већ је поменуто,

да ми сарађујемо и кроз индивидуални програм партнерства и прописа планирања и прегледа, што је посебан облик сарадње Републике Србије и НАТО, а представља нас и Група Србија – НАТО за реформу одбране, која је основана 2006. године, ради обезбеђења подршке спровођења реформи у систему одбране од стране Алијансе и држава које су њене чланице.

Ова програмска иницијатива представља и оквир за изградњу потребних капацитета држава чланица ЕУ, које нису уједно и чланице НАТО, у циљу активног учешћа у заједничкој безбедносној и одбрамбеној политици ЕУ, на то се и ми као кандидат обавезујемо, све више и више, као држава кандидат која жели да буде чланица ЕУ и надамо се да ћемо ускоро и бити, да имао и учествујемо и у заједничкој безбедносној одбрамбеној политици ЕУ, па је све ово што радимо, као и ово данас, и те како потребно да бисмо могли да будемо пуноправан члан.

Такође, нови моменат у сарадњи Републике Србије и НАТО представља отварање мисије НАТО и војног представништва у њеном саставу, као и све интензивнија сарадња са НАТО комитетима и радним групама.

Овај споразума и примена овог споразума омогућава несметану војну сарадњу, а пре свега у погледу припреме и реализације војних вежби, као и изградње потребних капацитета за ангажовање у мултинационалним операцијама, што смо више пута говорили овде и сваке године када говоримо о томе да је учешће Србије у мултинационалним операцијама од великог значаја, не само за нашу војску, него за наше комплетно друштво и то се показало и ово повећање из године у годину показује и појачава кредибилитет државе Србије у међународним односима.

Из разлога што Република Србија до данас још увек није примењивала овај споразум Министарство одбране и Војска Србије се у досадашњем ангажовању и активностима у оквиру Програма Партнерство за мир суочавају са значајним потешкоћама приликом реализације појединих активности са државама чланицама НАТО и учесницама овог програма.

Наведени механизми у Споразуму интензивно користе све учеснице Програма Партнерство за мир које су чланице ЕУ, а нису уједно и НАТО чланице, ради припрема својих снага за активан допринос јачању европске заједничке безбедносне и одбрамбене политике.

Ово све треба узети у обзир, наравно, због тога што ми као друштво имамо консензус и договор о томе да желимо да будемо део ЕУ.

Ти малобројни који праве велику буку и подржавају их, очигледно неки са стране, да нас скрену с тог пута, а хвала богу, не успевају, што доказује и данашња расправа.

Шта је битно сарадњом са овом Алијансом, шта ми повећавамо?

То значи, понављам, сарадњу. Повећавамо сигурност наше државе и грађана и то је више него јасно. На који начин? Па ево, имамо једну ситуацију, а ја сам у неколико наврата говорио у овом парламенту, да је настало нешто што се зове Исламска држава на Блиском истоку. А не треба да заборавимо, јер настанком Исламске државе није нестала ни претња од стране глобаланог тероризма, јер нису они једини терористи у свету који могу да угрозе нашу безбедност.

Пре неколико дана је био вероватно, по питању тероризма и таквих акција, један од најстрашнијих дана у историји човечанства.

У једном дану је погинуло 60 људи на три различита континента**;** у Тунису 39, а у Кувајту и у Француској било је мртвих од стране припадника исте ове организације.

Ова организација је тренутно највећа претња за безбедност и мир у свету. Ја сам у то убеђен и то говорим овде већ годину дана. И нисмо од тога заштићени ако не сарађујемо, јер, разменом информација можемо доћи до тога да иако смо у једном, ако сарађујемо са тим колективним системом безбедности и са свима осталима у свету – само добром разменом информација можемо да се заштитимо.

Неким затварањем и кавезом и неким аутистичним понашањем сигурно да не можемо да заштитимо наше грађане од ове опасности, а она је присутна и код нас и у нашој близини.

Друга ствар је, да повећана, често то говоримо и то је апсолутно тачно, да је правна сигурност нешто што може да доведе у једну државу велике инвеститоре, али, понављам, велике инвеститоре. Ми имамо инвестиције и долазе инвестиције и инвеститори у државу Србију, али највећи, најозбиљнији, који би запослили све оне који чекају посао и који траже посао у Републици Србији, могу да дођу и желе да дођу само на она тржишта и у оне државе које су не само правно сигурне, него и које су безбедне и за које су сигурни да им неће нека нестабилна ситуација угрозити посао, као што је сад, рецимо, у Тунису цео туризам, па је, вероватно и шире од тога угрожено.

Закључак је да је Србија данас после свега извозник безбедности и мира у свету овом својом политиком и начином на који се води, и Влада Републике Србије и Министарство одбране, и тим путем треба да настави. То признају и подржавају у свету сви. Оно што је новина, што није било годинама уназад, да то сада признају и уважавају и у држави са којом смо имали, као и са самим НАТО, незгодне, нисмо имали најбоље односе деведесетих, поправљамо их. Не кажем ни да смо, доскора, имали најбоље, а то су САД, међутим, на овај начин и овим понашањем, највише овим сегментом и овим радом у политици одбране враћамо то пријатељство које смо некада имали, сарадњу и поверење, тако је и ово веома важан елемент у процесу европских интеграција Републике Србије и наравно све ово треба да наставимо да радимо како би наша држава и наши грађани били безбеднији.

Министре, имате и ви и Влада Републике Србије нашу подршку, посланика који су чланови СНС, за ово и у наредном периоду и за овакав рад. И само тако наставите, нема проблема и Србији ће бити сигурно много, много боље у наредним данима. Хвала. (Аплауз.)

ПРЕДСЕДАВАЈУЋИ: Захваљујем, господине Шормаз.

Реч има народни посланик Момир Стојановић.

МОМИР СТОЈАНОВИЋ: Уважени председавајући, поштовани господине министре са сарадницима, даме и господо народни посланици, своје излагање ћу због обавезе и министра и представника Министарства скратити од планираног, али бих желео да кажем да је у оквиру свих потписаних споразума, у оквиру Програма Партнерство за мир, сигурно споразум СОФА и споразум о безбедности информација, два најважнија споразума у оквиру Партнерства за мир.

Споразум СОФА прецизира обавезе земље домаћина према оружаним снагама земље пошиљаоца са аспекта дисциплинске и кривичне одговорности и са аспекта транзита робе и представника оружаних снага.

Овај програм, као што је господин министар лепо објаснио, обавеза је земље домаћина да за учињене дисциплинске грешке и кривична дела сем за кривична дела за која је запрећена смртна казна, да представнике оружаних снага који се налазе на нашој територији испоручи земљи пошиљаоцу и то је разумљиво, с обзиром на то да су све земље, 28 плус 16 чланица, Партнерства за мир потписале такав споразум.

Али овде је било мало речи шта овај предложени споразум са аспекта добити, бенефита, нуди нашим оружаним снагама. По први пут даје се могућност да наши официри учествују у оквиру рада штабова земаља чланица НАТО-а, а то је немерљиви допринос са аспекта искустава које они тамо стичу на припреми, планирању, организовању и руковођењу борбеним дејствима.

Без потписивања овог споразума, до сада наши официри су били у разним мировним операцијама, учествовали само као посматрачи а не као планери у оквиру штабова земаља чланица НАТО пакта.

Осврнуо бих се на ову Хамлетовску дилему која прати нашу јавност, што општу, што стручну јавност, да ли Србија у овом тренутку треба да приступи НАТО или не, ризикујући да ми мој колега који је изашао, Шормаз, не замери, мислим да је то вештачки створена дилема из више разлога.

Прво, познато је да је резолуцијом овог парламента усвојена војна неутралност Републике Србије. Друго, што због краја несрећних деведесетих година и познате НАТО кампање на нашу земљу, још увек су свеже ране, тако да посезање за овим питањем је лишено сваке реалне основе. И треће, зато што је већинско мишљење јавног мњења да овог тренутка Србија не треба и нису сазрели услови да се Србија изјашњава о томе да ли жели да приступи том колективном систему безбедности.

И та полемика између НАТО ентузијаста и НАТО скептика је вештачки произведена. Ови први, НАТО ентузијасти, препознати у лидерима или припадницима појединих политичких странака, желе јавно кроз призму НАТО ентузијазма да искажу своје лидерске амбиције и подржавајући овог тренутка улазак наше земље у НАТО, траже подршку водећих земаља НАТО за те своје лидерске амбиције.

Мислим да ту полемику треба ставити макар у овом тренутку ad acta.

Други крупан разлог зашто Србија у овом тренутку не треба да размишља о приступању било ком колективном систему безбедности јесте што Србија реформише свој политички, економски и укупни друштвени систем и прилагођава га европским стандардима.

Питање је да ли ће ЕУ дефинисати аутентичну, самосвојну, одбрамбену политику. Можда ће Србија бити у позицији да се изјашњава о таквој политици и евентуално о приступању том колективном систему безбедности који буде дефинисала ЕУ. С тога, исхитрено не треба размишљати ни приступању у НАТО, нити било ком савезу. Мислим да је овај споразум јако важан и мислим да Министарство одбране у складу са зацртаном стратегијом и политиком одбране ревносно испуњава обећања која је дала у погледу нашег приступа колективним системима безбедности, са аспекта јачања наше одбрамбене способности наше земље.

На крају, ви знате да смо сведоци, у оквиру декларисаних снага које учествују у мировним операцијама, многих припрема, извођења вежби на нашој територији и потписивање, ратификација овог споразума је важна, јер како у припреми и планирању, тако и у извођењу вежби и припреми наших оружаних снага за учешће у мултинационалним операцијама, морају припадници земаља пошиљаоца да се осећају потпуно безбедни и да њихов статус буде потпуно дефинисан у нашој земљи.

С тога, не потписујемо ми данас ништа што нису потписале 16 чланица партнерства за мир или 28 чланица НАТО, једноставно уколико смо се определили за такав пут, ми смо трасирамо тај пут и кроз овај споразум. Хвала. (Аплауз.)

ПРЕДСЕДАВАЈУЋИ: Захваљујем.

Реч има народни посланик Зоран Бојанић. Изволите.

ЗОРАН БОЈАНИЋ: Захваљујем, поштовани председавајући, зарад свега што је речено данас, одустајем од дискусије. (Аплауз.)

ПРЕДСЕДАВАЈУЋИ: Захваљујем.

Реч има народни посланик Бранислав Блажић. Изволите.

БРАНИСЛАВ БЛАЖИЋ: Господине министре, даме и господо народни посланици, интензитет сарадње Србије и Југославије са НАТО мењао се кроз историју и кроз ове деценије трајања и постојања НАТО. Од добрих односа које смо имали 50-их година као Југославија, до достигнутог дна односа 1999. године.

Говорити о споразуму са НАТО, а не споменути агресију НАТО на Југославију 1999. године било би крајње некоректно и према жртвама, с једне стране, а представљало би и губљење достојанства и нас самих, а и наше земље уопште.

Према томе, морам да се вратим на те године, 1999, када је НАТО извршио бруталну агресију на нашу земљу и када је без правне основе и кршењем међународног права, без одлуке Савета безбедности, извршио бомбардовање тада СРЈ.

Правдајући се одбраном демократије и људских права, убијана су деца, извршен је злочин према нашој земљи. То време и та рана остаће трајно, али како време пролази, како ће то остати само сећања на тај период, ми морамо живети даље, али никада не можемо то време заборавити.

Данас са Алијансом имамо потписан Споразум о Партнерству за мир. То је интерес Србије. То је интерес да Србија буде фактор стабилности на овим просторима, да Србија обезбеди мир за своја будућа покољења и да обезбеди мир за све добре људе који у нашем окружењу, а и у свету постоје.

Наша спољна политика је данас препознатљива и то је најважније оно што данас имамо, јер је у неком времену свог трајања наша спољна политика била од данас до сутра, мењала се већ како су странке долазиле на власт и није била дефинисана и није одређивала интерес Србије. Она је данас одређена како нашим геополитичким положајем, тако нашом и традицијом и историјом и она је јасно опредељена да је политика у војном смислу политика војне неутралности, а у политичком гледању да тежимо уласку у ЕУ. То је оно што су они од нас очекивали и то је оно што данас даје стабилност нашој земљи да може и да потпише Партнерство за мир, а да може да има исто тако добре односе и са Русијом и са Кином.

Нови светски поредак, који је тада 1999. године дефинисао ту агресију и који је НАТО као одбрамбену организацију направио у агресорску и који је формирао тада, после тога и правне елементе у смислу Хашког трибунала, да би правно то требало све да упакује, данас више не постоји. То је стари светски поредак, јер са јачањем Русије и јачањем Кине, као данас, а за коју годину Кина ће бити прва водећа сила, и економска и војна, ствари су се значајно промениле.

У том гледању и Србија мора да тражи своје место и своју шансу.

Време када су нам говорили да ако нисмо са њима, да смо против њих је прошло. Данас нам говоре –не морате бити са нама, али не смете бити са њима, и нама то апсолутно одговара. Прича да седимо на две столице апсолутно није тачна. Ми седимо данас само на својој столици.

Наше учешће у мировним мисијама је наша међународна обавеза и ми ћемо то наставити да вршимо и кроз те мировне мисије које су почеле са нашим здравством, а прошириле се на нашу осталу војску, наставићемо у нашем интересу, зато што ћемо јачати наше одбрамбене снаге и што ћемо јачати наш политички кредибилитет у свету.

Овакав споразум који данас имамо и слични споразуми јесу техничке природе. Они само настављају оно што заокружује наше потписано учешће у Партнерству за мир. Србија наставља својим путем, јасним и одговорним путем у интересу здравог света, у интересу мира, безбедности и овим споразумом то само потврђује. Ово свакако не значи улазак у НАТО, нити приближавање НАТО-у. Наш пут је јасан и он ће остати трајно, и он је у интересу Србије и у ничијем другом интересу. Он је у интересу наших грађана и наших будућих генерација. Хвала лепо.

ПРЕДСЕДАВАЈУЋИ: Захваљујем.

Реч има народни посланик др Александар Радојевић.

Изволите, докторе Радојевићу.

АЛЕКСАНДАР РАДОЈЕВИЋ: Поштовани, да ли се чујемо? Поштовани председавајући, господине министре, колегинице и колеге, желим да кажем неколико речи о Споразуму између држава чланица Североатланског уговора и осталих држава учесница у Партнерству за мир.

За оне који мисле да се ради о некој обавези или морању, прочитаћу један од ставова члана 5. који каже – овај споразум биће отворен за потписивање за сваку државу која је или уговорна страна СОФА-НАТО или прихвата позив у Партнерство за мир и која потписује оквирни документ Партнерства за мир.

У члану 6. се каже да овај споразум може отказати свака учесница овог споразума упућивањем писменог обавештења о отказивању Влади САД, која ће обавестити све државе потписнице о сваком таквом обавештењу. Отказивање ступа на снагу годину дана након што Влада САД прими обавештење.

Дакле, овде се не ради ни о каквом морању или о, некаквој, присили. Овде се ради о слободно израженој вољи држава које су својом вољом ушле у Партнерство за мир и на тај начин сарађују са земљама из НАТО уговора. Мислим да, зарад јавности, треба рећи да нико неће никога присилити на неко чланство, поготово не државе које су велике и моћне да присиле неке друге мале, које у суштини не морају ни да им буду битне.

Подсетићу још и на то да проширење, чак и НАТО, не представља претњу ниједној држави, већ повећава безбедност и стабилност читавог евроатланског региона. То је саопштено на Парламентарној скупштини НАТО у Будимпешти, ове године.

Традиција наше сарадње са земљама које су у саставу НАТО датира јако дуго. Још 1881. године Кнежевина Србија је успоставила дипломатске односе са САД. Од тада се много тога издешавало на релацији САД-Кнежевина Србија, а потом Краљевина Југославија и Југославија, она СФРЈ. Подсетићу само на неколико чињеница из тог периода. У Првом светском рату, у једном тренутку, када је бомбардован Београд, тадашњи главнокомандујући српских снага је рекао краљу да није требало да постави главни град да буде гранична караула. Одмах после тога, после завршетка Првог светског рата, САД су помогле присаједињење Војводине и признавање Војводине, тако да нам у том тренутку Београд више није био гранична караула, него град у центру Србије. Том приликом су Немци, Аустроугари и остали довели на границу биолошког истребљења Србију.

У Другом светском рату је, такође, било и Немаца и Хрвата и српских жртава у Јасеновцу 700.000, у рату око милион. Ми данас сарађујемо и са Немцима и са Хрватима, и нормално је да сарађујемо са свима, иако су нас у два светска рата практично довели на руб истребљења. Онда се догодила та трагична и несрећна 1999. година. То је било за време нашег искуства и то је нешто што боли. Боли кад од пријатеља добијеш нешто што се зову бомбе, али, с обзиром на то да ми морамо да наставимо да живимо и даље, мислим да морамо да се окренемо будућности. Били смо пријатељи 150 година, а онда смо се једном потукли. Ред је да се помиримо зарад будућности. Мислим да имамо много више онога што се зове за сарадњу, него против сарадње.

Имамо, нажалост, и неке медије и интересне групе које српски народ плаше НАТО Алијансом. Онда имају некада неку епизоду којом су незадовољни зарад остваривања неких својих циљева и онда у медијима изјаве – а, да, ви Срби нисте добри, позваћемо НАТО, па ће он регулисати ситуацију. Мислим да је то тешка злоупотреба коју никада нико не би одрадио, да кажем, из НАТО, да таквим неодговорним појединцима изађе у сусрет да претњу Србима НАТО-ом и реализује.

Да није тако и да се сарадња одвија у позитивном смеру сведоче и недавне поплаве када је Влада САД, преко УСАИД-а, упутила скоро два милиона евра помоћи за наше поплављена градове, да су за Црвени Крст уплатили око 150 хиљада евра, да је и сама Амбасада САД у Београду одвојила педесетак хиљада евра, односно долара за волонтере који су помагали унесрећеним.

Војна сарадња, која се одвија, чини ми се, у добром смеру, огледа се у доброј сарадњи на изградњи Базе „Југ“ и обуке наших војника, да кажем, за учешће у међународним мултинационалним јединицама и ту је, ако се добро служим подацима, више од пет милиона евра, односно долара, уложено у развој инфраструктуре и те сарадње у корист наше војске и наше сарадње.

Дакле, ја сам на овај, да кажем, пластичан начин, хтео да скренем пажњу, не заговарајући у овом тренутку чланство Србије у НАТО-у, али у сваком случају, заговарајући потребу сарадње, потребу боље сарадње и потребу потписивања овог споразума. Хвала. (Аплауз.)

ПРЕДСЕДАВАЈУЋИ: Захваљујем, господине Радојевићу.

Реч има народни посланик Милија Милетић.

Изволите, господине Милетићу.

МИЛИЈА МИЛЕТИЋ: Одустајем.

ПРЕДСЕДАВАЈУЋИ: Захваљујем, господине Милетићу.

Господине Бабићу, да ли ви желите реч? (Не.)

Захваљујем.

Пошто на листама посланичких група више нема пријављених за реч, пре закључивања јединственог претреса, питам да ли желе председници, односно представници посланичких група или још неко ко није искористио своје право из члана 96. Пословника?

Реч има народни посланик Драган Шутановац. Изволите.

ДРАГАН ШУТАНОВАЦ: Господине министре, господине председавајући, даме и господо, па, желим смо за крај, претпостављам да завршавамо ову расправу која је протекла у духу, који мени, да кажем, на неки начин прија, да кажем неколико ствари које су речене, а које напросто не стоје.

Без обзира на нашу тешку историју крајем деведесетих година са НАТО-ом, није тачно да је НАТО формирао Хашки трибунал. Напросто, Хашки трибунал је, сви знамо, формиран након Дејтонског споразума, уз благонаклоно гледање тадашњег режима, а прва испоручења Хашком трибуналу била су у времену пре 2000. године. Није то тема данашње расправе, али, напросто, није ни фер, ни коректно, ни уреду да злоупотребљавам ову говорницу, нити да говорим о нечему што није тачно. Хашки трибунал је под окриљем УН. Све земље практично УН партиципирају, и то је нешто што је истина и чињеница.

Господине министре, желим само за крај да поновим да ће ДС гласати за овај предлог закона, али вас подсећам да је ово на неки начин и велики корак и мали корак, како год желимо да кажемо, у нашем даљем приближавању, односно чвршћој вези са не само снагама земаља НАТО-а, већ и Партнерства за мир. Али ово је само део свих оних користи које треба да има Република Србија од оваквог споразума. Рекли смо да ће Војска имати могућност да подиже своје оперативне способности, да ће Војска имати могућност да партиципира у мировним мисијама у пунијем капацитету са бољим, претпостављам, припремама, да ћемо тиме добити могућност да прву мисију испуњавамо на вишем нивоу, што је јако важно у одбрани земље.

Желим да потенцирам да капацитет са оваквим споразумом није само војни, односно војно – војни, већ и дипломатски. Дакле, посао Министарства одбране је, као што знамо, то је једно, условно речено, спољнополитичко министарство, које се бави, на неки начин, спољном политиком. Инсистирам да ви са капацитетом који данас добијате у Скупштини утичете на рад наше владе да и они који треба да црпе тај капацитет да га користе на прави начин. О томе смо разговарали овде када је била прича везана за учешће у мировним мисијама.

Нико овде нити је био, нити је сад егзибициониста који шаље наше војнике у мировне мисије који ризикују животе, који ризикују да се повреде или, недајбоже, разболе, зато што је егзибициониста са жељом да испуни нечије жеље. То држава озбиљно ради да би добила озбиљне међународне капацитете, преговарачке капацитете и да би са тим капацитетима могла да утиче на спољнополитичке догађаје који утичу и на нашу земљу.

То значи, да будем врло експлицитан, очекујем да након овога наша дипломатија и представници који раде на спољним пословима, укључујући и председника и премијера, имају већи замајац у спољној политици наше земље, јер смо сведоци да је јуче премијер рекао – „Уколико нико не стави вето на резолуцију која ће бити у УН представљена, ми смо и поред свих тих пријатеља спремни да будемо сами!“ Ово данас не радимо да бисмо били сами. Није то ваша одговорност, али ви сте члан Кабинета који мора да утиче на своје колеге да никад више не дођемо у ситуацију да будемо сами. Ако је наша застава пободена са другим учесницима разних мировних мисија, укључујући и земље НАТО-а и ЕУ, очекујем да ми имамо благонаклоност тих земаља на начин на који је то препознато у неким земљама, а сигуран сам да, уколико бисмо на време артикулисали ту енергију, то би много значило држави Србији и лакшем вођењу спољне политике и заштите интереса свих грађана Србије.

Понављам, још једном, гласаћемо сви за овај предлог, јер сматрамо да је он добар. Штета што он није и раније дошао на дневни ред. Имали бисмо више користи да смо га раније, али без обзира сада је на дневном реду и, кажем, то добар позитиван помак. Хвала.

ПРЕДСЕДАВАЈУЋИ: Захваљујем, господине Шутановац.

Господине Блажић, реплика или…?

(Бранислав Блажић: Реплика.)

Господине Блажићу…

(Драган Шутановац: Нисам га споменуо.)

Молим вас, господине Шутановац, молим вас. Будите сигурни да ћу ја поштовати Пословник.

Господине Блажићу, ни на који начин од стране господина Шутановца нисте поменути у негативном контексту да бих имао могућност да вам дам право на реплику.

(Бранислав Блажић: Погрешно сам протумачен. Једини сам говорио о Хашком трибуналу.)

Без обзира, господине...

Ако сматрате да је прекршен Пословник, јавите се по Пословнику, али вам не могу дати реч по реплици.

(Бранислав Блажић: Пословник.)

Који члан?

(Бранислав Блажић: Члан 107.)

Изволите, господине Блажићу.

БРАНИСЛАВ БЛАЖИЋ: Само ради истине, ја нисам помињао да је НАТО формирао Хашки трибунал. Моја дискусија је била о новом светском поретку 90-их година, у којем је он имао своје елементе за своје функционисање. Један елеменат је био економски, у смислу увођења санкција. Други елеменат је био војни елемент, у смислу војног утицаја. Трећи елеменат је био да се правно заокружи читава прича, а то је прича преко Хашког трибунала, пре 1999. и после 1999. године.

То су елементи формирања новог светског поретка и то нема везе са НАТО Алијансом у овом смислу. Само је реч како је свет функционисао 90-их година до јачања Русије 2000. Године, када су се ствари значајно почеле мењати. Хвала лепо. (Аплауз.)

ПРЕДСЕДАВАЈУЋИ: Хвала.

Господине Блажићу, сматрам да нисам прекршио Пословник. Зато што сте покушали да искористите јављање по Пословнику за реплику и одузимам вашој посланичкој групи два минута.

Реч има министар Братислав Гашић.

БРАТИСЛАВ ГАШИЋ: Захваљујем, господине председавајући.

Даме и господо народни посланици, желим да вам у име Министарства одбране и Војске Србије захвалим на једној, наравно, и Министарству спољних послова, које је формални предлагач овог закона, конструктивној расправи.

Морам да одговорим на неколико питања, јер сматрам да то што је изречено у контексту… Господине Шутановац, ваш партијски колега је малопре у својој дискусији рекао да НАТО диже заједно са Мађарском зид између Србије и Мађарске и мислим да није релевантна данас ни прича о томе да ли је НАТО направио Хашки трибунал.

У сваком случају, жао ми је да за овако један важан закон, у једном тренутку, у сали буде више министара, а био сам само ја, него посланика опозиције. Колика је важност закона и како се односи опозиција према овом закону показано је у том тренутку.

У сваком случају, хвала вам. Мислим да је ово важан закон и са аспекта…

(Марко Ђуришић: Шта сад „сере“?)

Стварно мислим да, па ви...

Господине Ђуришићу, па ви сте, ипак, народни посланик.

Ја, господине председавајући мислим да за овакве изречене речи и ово што је изрекао један народни посланик морате да реагујете. Извините. Захваљујем.

ПРЕДСЕДАВАЈУЋИ: У праву сте, господине министре.

У тренутку нисам чуо шта је изрекао народни посланик, господин Шутановац, али ако је, извињавам се, господине Шутановац, извињавам се, господин Ђуришић.

Али, ако је изрекао то што сада добијам информацију да је рекао, сматрам да то не приличи достојанству Народне скупштине и њему као посланику.

Тако да вас молим, господине Ђуришићу, ја ћу имати увида у стено белешке, али, стварно вас молим да тако нешто не поновите, ако сте изрекли. Јер, представник Владе, у овом случају господин Гашић, није дошао да га ми вређамо у Народној скупштини.

Извињавам се, господине Шутановац, што сам у тренутку рекао, изговорио ваше презиме. Изволите.

Изволите, господине Шутановац.

ДРАГАН ШУТАНОВАЦ: Господине Гашићу, ви сте овде често, али морали бисте да знате да сам ја данас једини дискутант испред Демократске странке.

То значи, рекли сте – ваш страначки колега. Обратили сте се мени, рекли сте мој страначки колега, који је причао о „зиду са Мађарском“ и тако даље. Ниједан мој страначки колега није данас причао о „зиду“ који се подиже између Мађарске и Србије. Ја очекујем са ваше стране извињење.

(Братислав Гашић: Господин Веселиновић.)

Веселиновић је посланик као и сви остали, али није из моје странке. Он је човек три странке, у међувремену…

ПРЕДСЕДАВАЈУЋИ: Господин Шутановац, господин Гашић је мислио на господина Веселиновића, јер је био члан Демократске странке, али он сада није члан Демократске странке.

ДРАГАН ШУТАНОВАЦ: Знам то. Али, видите сада, сада је то, ако би ја рекао ваше колеге СРС, ви бисте се наљутили.

ПРЕДСЕДАВАЈУЋИ: У праву сте, господине Шутановац, господин Веселиновић није члан Демократске странке, али питање је сада која је странка у питању.

ДРАГАН ШУТАНОВАЦ: Он је самостални посланик, наступа овде у име Покрета за преокрет, и молим вас да не инсинуирате да је он посланик Демократске странке.

ПРЕДСЕДАВАЈУЋИ: У праву сте, господине Шутановац.

Ја се извињавам Демократској странци. То значи, ради се о господину Веселиновићу, који је некада био члан Демократске странке, а сада, још нисмо утврдили које је странке.

Изволите, господине Гашићу.

Пре тога, молим вас, али госпођа Баришић, она има предност, повреда Пословника.

Реч има народни посланик др Драгана Баришић. Изволите.

ДРАГАНА БАРИШИЋ: Уважени председавајући, поштоване колеге, ово што се дешава је срамно! Рекламирам повреду Пословника члан 7, члан 105, члан 108. Овде се користи редовно кршење Пословника, поготово када је министар Одбране и када је премијер у овом високом дому.

Срамно је што колеге из опозиције немајући друге аргументе користе речи, ја не могу ни да поновим оно што је колега народни посланик рекао, срамота ме да то кажем у овом високом дому. Штета што грађани Србије нису то чули.

Мени је понос што сам овде и што сам представник Расинског округа и округа одакле долази и министар Одбране, јер је то човек који дигао мој град из пепела. А, довели су град до дна баш они којима је припадао или припада посланик који се тако срамно изражава овде.

Заиста, молим вас да реагујете на време и да спречите такво понашање овде. Дајте опомену, једну, другу, избаците из ове сале, јер недостојно је такво понашање. Хвала. (Аплауз.)

ПРЕДСЕДАВАЈУЋИ: Захваљујем, госпођо Баришић.

Верујте да нисам ни претпоставио да тако нешто може бити изговорено у овој сали, и да сам у моменту када је то речено био толико запањен, да још увек хоћу да верујем да то није изговорено у Великој сали Народне скупштине.

Имаћу увида у стено белешке и онда ћу обавестити Скупштину у овом случају да ли је то изговорено од стране посланика Ђуришића.

Захваљујем, госпођо Баришић.

Сматрам да нисам прекршио Пословник.

Да ли желите да се Скупштина изјасни? (Не.)

Хвала.

Господине Гашићу, имате реч. Изволите.

БРАТИСЛАВ ГАШИЋ: Захваљујем, господине председавајући.

Господин Шутановац, ја се вама извињавам и као што видите није ми уопште тешко да се извиним када изрекнем тако нешто, али морате да имате у виду да господин који је причао о тој огради, толико често мења политичке странке и своја убеђења, да, просто, више не можемо да знамо где се налази.

У сваком случају, примите моје извињење.

ПРЕДСЕДАВАЈУЋИ: Захваљујем, господине Гашићу.

Реч има народни посланик Зоран Бабић, по Пословнику. Изволите.

ЗОРАН БАБИЋ: Господине председавајући, рекли сте да сте шокирани, да сте запањени, ја вас молим да са истом пажњом са којом сте водили данашњу седницу да је и приведете крају.

Данашњи закон о потврђивању споразума је закон који је доживео највећи степен сагласја међу свим народним посланицима и мислим да је то пут који грађани очекују од нас, пут једне нормалне и пристојне комуникације.

Међутим, оно што је малопре и што нећете наћи у стенограмским белешкама, зато што је то био изражај са места, ништа није речено у микрофон, али уколико ми преко свега тога пређемо немо, пређемо тако што ћемо само рећи да смо шокирани, нећемо урадити ништа, јер ћемо сутра од господина Ђуришића или од неког другог дочекати много горе ствари.

Призивали су Владу и призивали су министре као додоле кишу, а онда када имају комуникацију и са председником Владе и са министрима у Влади Републике Србије, тада добијамо све ово и управу је госпођа Баришић, не желим и не могу ни да поменем, ни да поновим све што је изречено.

Противник сам било каквих мера кажњавања или било чега, али најмање што у овом тренутку могу да очекујем од вас и од колеге Ђуришића, да устане и да јавно упути извињење и министру Гашићу и овом високом дому и грађанима Републике Србије који су наружени таквим једним изражајима и таквом једном говору мржње који не може више да се толерише ни на улици, ни међу не знам којим популацијама и не знам у којим слојевима нашег друштва, а понајмање у Народној скупштини Републике Србије.

Ја вас молим и инсистирам да се упути извињење и да се овакве ствари више никада не понове у Народној скупштини Републике Србије, јер на тај начин...

(Председавајући: Време.)

... вређа и грађане и Владу Републике Србије и све остале народне посланике, у најмању руку је скандалозно. (Аплауз.)

ПРЕДСЕДАВАЈУЋИ: Захваљујем, господине Бабићу, сигурно да ћемо имати могућност да се уверимо да ли је то изговорено у Народној скупштини, пошто наше вредне стенографкиње забележе и оно што није изречено у микрофон, а изречено је у сали, ако је довољно гласно изречено у сали Народне скупштине, тако да ћу обавестити сутра Народну скупштину да ли је то изречено, када будем имао увид у стено белешке.

Ја се још једном извињавам свим народним посланицима што у тренутку нисам могао да реагујем, јер сам и сам био запањен.

(Зоран Бабић: Не морате ви, треба да се извини господин Ђуришић.)

А, пошто видимо да народни посланик не жели да се извине, ја ћу се извинути Народној скупштини што као председавајући нисам реаговао и што је то било изречено у Великој сали Народне скупштине.

Изволите, господин Шутановац.

ДРАГАН ШУТАНОВАЦ: Не може посланик да се „извине“, може да се извини. Прекршили сте члан 103. у коме се каже да повреда Пословника може да се рекламира одмах по завршеном излагању. То значи, након тог, што кажете скандала, за који нисам чуо, морам да кажем, говорио је чак и министар и ви сте онда, пошто ви нисте прекршили приликом његовог излагања, дали реч колеги Бабићу да он образлаже нешто што се десило пре тога, чак и пре него што сам ја говорио, ако се десило.

Молим вас да ову седницу која је имала данас, да кажем, коректан ток, приведемо крају на начин на који треба. Пошто није никаква повреда учињена, непосредно пре него што сте дали колеги Бабићу реч, молим вас да то више не радите. То је кршење, елементарно кршење члана 103. Ако је нешто у вези за излагањем колеге Гашића, то сте могли да дате, али везано за излагање било чије пре тога не можете, по члану 103, он вас јасно обавезује да то не радите. Хвала.

ПРЕДСЕДАВАЈУЋИ: Господине Шутановац, не желећи да улазим са вама у било какву полемику, ја морам само да кажем да морам да саслушам сваког народног посланика који се јави по повреди Пословника, да би видео шта он у тој повреди жели да ми замери, као председавајућем.

Господин Бабић је то изрекао на начин да сам ја прекршио Пословник, јер сам дао реч господину Гашићу, а нисам реаговао на оно што је урадио или он сматра да је урадио господин Ђуришић.

Тако да сматрам да сам с пуним правом дао господину Бабићу реч да образложи због чега мисли да сам ја прекршио Пословник и због чега нисам реаговао, а дао сам реч господину Гашићу, а нисам пре тога реаговао на оно што је урадио господин Ђуришић, по господину Бабићу.

Господине Ђуришићу, ви сте се јавили по повреди Пословника или..?

(Марко Ђуришић: Реплика. Сви ме спомињу.)

Па онда има предност господин Бабић, па ћу вама дати реч.

Изволите, господине Бабићу. Повреда Пословника.

ЗОРАН БАБИЋ: Члан 108. став 1, господине председавајући, и поновићу, жао ми је што је једна пристојна и нормална седница на крају загађена оваквим стварима. Поновићу, противник сам било каквог кажњавања. Више сам за дијалог и више сам за то да се призна грешка уколико је направљена и да се упути извињење и ономе ка коме је та тешка и ружна реч упућена, али и свима нама који смо то чули са раздаљине 10,15,20 метара, а није чуо неко ко је на раздаљини од метар-два.

Не тражим да се овде суди било коме, али зашто је тешко рећи – извините? Зашто је лакше направити замену теза? Зашто је лакше образлагати то што не треба дати реч неком другом народном посланику уместо да се неко придружи и да каже – да, било је, непријатно је? Са упућеним извињењем сви ћемо изаћи из ове сале научени за једно искуство, за оно како се не треба понашати ни на улици, ни у љутњи, а понајмање у Народној скупштини Републике Србије.

Инсистирам, господине председавајући, не да упутите извињење ви, зато што ви нисте тако нешто рекли, иако сте оптужени да сте рекли разне ствари и за много мање ствари сте стављени на оптуженичку клупу, али инсистирам од онога ко је првенствено министру упутио једну ужасно ружну реч, а то је господин Ђуришић, да упути и да каже само једно – извини. Уколико је толико велики да уради – извини, ја ћу то у своје лично име и име Посланичке групе СНС да прихватим и да идемо даље. Уколико неко тако нешто не жели да каже, на његову душу, али желим да се инсистира и да јавност буде упозната с чим смо ми све суочени и шта морамо све да слушамо у овој сали Народне скупштине.

Тако нешто ниједном народном посланику СНС није пало на памет да тако нешто каже.

(Председавајући: Време, господине Бабићу.)

Желимо да суочавамо аргументе, а не мржњу и ружне речи. (Аплауз.)

ПРЕДСЕДАВАЈУЋИ: Захваљујем, господине Бабићу.

Сматрам да нисам прекршио Пословник. Поготово на оваквим седницама можемо да видимо, јер ми у Народној скупштини имамо 250 посланика, а имамо случај да само неколико посланика увек на овакав начин руши достојанство Народне скупштине, а да смо по правилу ми криви, председавајући, и у сваком случају крив сам ја као председавајући на оваквој седници.

Да ли желите да се Скупштина изјасни? (Не.)

Реч има народни посланик Марко Ђуришић. Реплика. Изволите.

МАРКО ЂУРИШИЋ: Хвала, председавајући.

Ја сам прокоментарисао за свој рачун потпуно неприкладно излагање министра који је у овој дискусији данас, која није дизала тензију, кренуо да дели лекције коме је шта важно и ко је у сали и ко није у сали. Прокоментарисао сам себи за свој рачун. Нисам ни погледао министра, нити сам се њему обратио.

Ако се он увредио од тих речи, које колега Шутановац који седи два метра од мене није чуо, јер су биле упућене, сам себи сам их упутио, ја му се извињавам и немам никакав проблем.

Волео бих, господине Бабићу, пошто сте ме прозивали да ли треба или не, и ви да се извините када сте одатле викали посланицима и називали их најружнијим именима.

(Зоран Бабић: Коме? Кад?)

Немојте сада да ме терате да говорим шта је све изговорено у овој сали.

(Зоран Бабић: Молим вас да одговорите.)

ПРЕДСЕДАВАЈУЋИ: Молим вас, господине Бабићу, дозволите да заврши излагање господин Ђуришић.

МАРКО ЂУРИШИЋ: Председавајући није реаговао, а ви сте то изговорили у намери да то тај посланик чује.

Уопште нисам желео да улазим у полемику са министром, него сам сматрао неприкладно његово излагање на крају овог заседања да он говори ко је у сали, ко није био у сали.

То значи, немојте министре то да радите. Немојте то да радите Ја сам прокоментарисао то себи у браду, како се каже. Нисам уопште желео на било који начин са вама да полемишем и ако сте то чули, ако вас је то увредило, „извините“. Извините, господине министре, немам ја никакав проблем са тим, али немојте овде да долазите и да нам делите лекције како се ради посао посланика, јер то није ваше.

Одговорите на питања, господине министре, када вам се поставе, јер ми овде чекамо од вас одговор више месеци – ко је дао обезбеђење брату премијера, ко је одговоран за пад хеликоптера...(искључен микрофон), а не нама да делите лекције како се ради овде.

ПРЕДСЕДАВАЈУЋИ: Захваљујем, господине Ђуришићу.

Реч има министар Братислав Гашић. Изволите.

БРАТИСЛАВ ГАШИЋ: Захваљујем, господине председавајући.

Господине Ђуришићу, не очекујем од вас извињење, јер то што сте рекли себи у браду то је само показатељ онога што мислите о свима нама. То се никад и то морам да кажем као потпредседник СНС, ниједан посланик СНС себи не би дао за право да изговори то што сте ви изговорили. То што ви држите главу савијену доле вероватно говори о вама самима. То је исто оно што сте радили у претходном периоду и када су одборници ваше тадашње странке у Брусу били у питању и много тога другог што сте чинили. Ми смо навикли од вас да примамо само увреде, а ја сам изрекао оно што је било чињенично стање да у тренутку док смо расправљали о овако важном закону да су сви посланици СНС и коалиције око СНС били у сали, а ниједан народни посланик опозиције није био ту и то је истина, је ли тако? Не знам шта је ту вас могло да повреди.

(Марко Ђуришић: То није истина. Па, јесу ли сви сада у сали?)

Не желим са вама да расправљам. Очекујем од вас извињење, а Народна скупштина по своме нека чини и председавајући нека чини за то што сте изрекли. Хвала.

(Марко Ђуришић: Добили сте извињење.)

ПРЕДСЕДАВАЈУЋИ: Захваљујем, господине министре.

Господине Бабићу да ли сте поново желели реч?

(Зоран Бабић: Довољно је рекао господин Гашић.)

Захваљујем.

На основу члана 98. став 4. Пословника закључујем јединствени претрес о Предлогу закона.

Пошто смо обавили јединствени претрес, с обзиром на то да на Предлог закона нису поднети амандмани, Народна скупштина ће сагласно члану 160. став 3. Пословника Народне скупштине у дану за гласање одлучивати о Предлогу закона у целини.

Захваљујем народним посланицима.

Сутра настављамо у 10.00 часова.

(Седница је прекинута у 12.45 часова.)